text:
Regin Berg 09.02.2018 (13:36)
Drepur feminisma mannin?
Maðurin er hóttur. #metoo er ikki bara eitt álop á rættarskipanina, tað førir eisini við sær, at stakkals mannfólkini mugu hava skrivliga váttan, áðrenn tey kunnu hava sex. #metoo og feminisma sum heild eru álop á mannin, við tí endamáli, at gera øll mannfólk til undirbrotlig hím.
Tíðindini seinastu tíðina hava havt eitt ovurstórt fokus á, hvat mannfólk gera móti konufólki. Tað er lætt at velja at taka hetta sum eitt álop á øll mannfólk, eins og fleiri hava gjørt í almenna rúminum. At síggja tað sum álop á sjálvt tað at vera maskulinur og mannligur. Men sannleikin er, at nógv mannfólk hava eina ótrúliga skaðiliga og ólekkra fatan av, hvat tað er at vera “mannfólk”.
Taka vit amerikonsku tølini, er myndin ræðandi. Ein av seks kvinnum hevur verið útsett fyri neyðtøku ella neyðtøkuroynd. 65% av kvinnum hava uppliva kynsligan ágang, tá tær ganga úti á gøtunum. 48% av kvinnum hava upplivað kynsligan ágang á arbeiðsplássinum – og 41% av mannfólkum hava sæð kynsligan ágang á arbeiðsplássinum.
Ein kann kanska siga okey. Men at fara út á miðlarnar at skriva #metoo – tað hevði verið betri at farið til rættarskipanina, um nakað er at fara við.
Sum heild ja. Men alt eftir hvørjari kanning ein hyggur eftir, so eru tað millum 6% og undir 1% av teimum, sum fremja neyðtøkur, ið nakrantíð enda í fongsli. Ein partur av orsøkini er sjálvandi, at langt frá allar neyðtøkur verða meldaðar, men tølini blíva ikki nógv betri av, at ein telur tað við. Og onkur loysn má vera betri enn at fara til løgregluna, hvørjaferð ein fær óynsktar viðmerkingar ella hendur.
Tølini eru ræðandi – men meira enn tað, so vitna tey um, at fatanin summi hava av tí at vera mannfólk, er andstyggilig. Sterki maðurin. Maðurin, sum tekur tað, hann vil. Maðurin, sum tekur eitt nei, sum eitt “royn meira”. Maðurin, sum brúkar sína fysisku styrki, sum dominerar og fær sín vilja. Rætti maðurin.
Men er tað at vera ein rættur maður? Nei. Er nakar pápi til, sum ynskir, at dótturin skal vera saman við einum “manni”, sum hon ikki følir seg trygga við? Ella er nakar pápi, sum ikki er um at vera frá sær sjálvum bara við tankanum um, at onkur ger seg kynsliga inn á dóttrina?
Tí hesi “mannfólkini”, sum #metoo útstillar, eru ikki mannfólk. Ið hvussu er ikki í teirri løtu, tá tey gera hesi tingini.
Konufólk gera seg eisini inn á onnur. Kanska færri, men tey eru har. Fyri tað at eg vísi á hetta, so tekur eingin tað sum eitt álop á tað at vera eitt konufólk. Tá eitt menniskja ger seg kynsliga inn á eitt annað menniskja, um tað so er við orðum ella fysiskt, so ber tað menniskjað seg at sum eitt svín. Tað sigur nakað um tað menniskjað, og ikki hini, sum hava sama kyn, somu inniskógvar ella sama ullinta turriklæði sum hesin persónurin. Eg skal ikki føla meg raktan ella hóttan, um eg einki havi gjørt.
Nógvir eginleikar, sum vit vanliga seta í samband við mannfólk, eru ómetaliga góðir. Kappast uttan at blíva óvinir, fokusera á tað vit duga, heldur enn tað vit ikki duga - fyri ikki at tosa um hvussu gagnligt tað er fyri børn, tá vit beistast við teimum, og ikki pakka børnini inn í vatt. Fleiri konufólk kunnu læra ómetaliga nógvar “typiskar” mannligir eginleikar frá okkum – eins og vit kunnu læra frá “typiskum” konufólkum.
#metoo leypur ikki á mannin. #metoo vísir á, at vit hava ein samfelagsligan trupulleika, sum vit mugu gera nakað við, og at nógv mannfólk eru til, ið ikki bera seg at sum mannfólk. #metoo hjálpir okkum at gera heimin tryggari hjá døtrum, systrum og vinkonum.
Tí feminisma drepur ikki mannin. Feminisma gevur okkum møguleikan at verða betri menn enn mannfólkini undan okkum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Býráðsfundur 28. apríl 2008
1.
J. nr. 104 – 08/00030
Bygging og fígging av barnagørðunum í Søldarfirði og á Skála.
-Býráðið hevur á fundi 08/04-2008 samtykt at taka undir við fíggjarnevndina um at upptaka lán kr. 28. mió. til restfígging av Runavíkar skúla og av barnagørðunum.
-Sosiala nevnd mælir til, at farið verður undir at byggja 1. byggistig av barnagørðunum í Søldarfirði og á Skála. Kostnaðurin er 20 mill. kr.
Sosiala nevnd mælir til at fíggja íløguna við lántøku í ár og við avseting í íløguætlanini fyri 2009.
Býráðið hevur á fundi 28/04-2008 samtykt at taka undir við tilmælinum frá Sosialu nevnd. Samtykt varð barnagarðurin á Skála byrjar fyrst og at taka upp samráðingar við Búsetur um at báðir barnagarðarinir verða lidnir í okt. 2009 við sama fíggingarmynstri sum fíggjarleiðarin hevur sett upp:
2008 kr. 10.225.000,-
2009 kr. 7.475.000,-
2010 kr. 2.600.000,-
-Einmælt samtykt-
2.
J. nr. 105 – 08/00120
Fíggjarligur stuðul til ítróttarfeløgini í kommununi í 2008.
-Mentanarnevndin mælir til at veita sama stuðul til feløgini sum seinasta ár.
Býráðið hevur á fundi 28/04-2008 samtykt at taka undir við mentanarnevndini.
-Einmælt samtykt-
3.
J. nr. 243 – 07/00298
Bygging av nýggjari Støkk høll sunnanfyri Ítróttarhøllina í Runavík.
Uppskot frá støkk til avtalu millum Støkk og kommununa og uppskot til skeyti uppá gomlu Støkk-høllina og leigusáttmála við nýggju høllina.
-Mentanarnevndin mælir til at taka prinsipiella avgerð um at verkætlanin ‘Støkkhøllin’ kann gerðast eftir einum leisti sum lýst í málinum.
-Fíggjarnevndin tekur undir við tilmælinum frá mentanarnevndini.
Býráðið hevur á fundi 28/04-2008 samtykt at taka undir við mentanarnevndini og fíggjarnevndini.
-Einmælt samtykt-
4.
J. nr. 530 – 08/00178
Møgulig tilmelding til Umhvørvisátakið 2008, (sum fyrr hevði heitið Best røkta bygd). Tilmeldingarfrestin er 28/4-2008:
Kappast verður í greinunum:
Best røkta bygd, býur ella býlingur
Best røkta vinnuøki
Sermerkt náttúruøki
Besta átak
-Tekniska nevnd mælir frá at melda til í ár, men at peningurin verður nýttur til aðra fríðking, planting v.m.
Býráðið hevur á fundi 28/04-2008 samtykt at taka undir við Teknisku nevnd.
-Einmælt samtykt-
5.
J. nr. 503 – 08/00039
Jarðarkeyp til víðari útstykking í Saltanará
Ummæli frá Teknisku Deild:
Nú í seinastuni hava vit arbeitt við býarplani í Saltangará frá reinsiverkinum og móti norði, og er tann størsti parturin av Saltangará útfyltur.TD mælir til at arbeiða móti suðri frá Breiðubrekku og út móti Røktar- og Ellisheiminum. Her eru uml. 33.000 m2 tøkar til millum 30-40 grundstykkir
-Byggi- og býarskipanarnevndin mælir til at keypa lendi.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
6.
J. nr. 561 - 07/00603
Nýggj íbinding til vegin á Høganesi (hjá Nes kommunu), framvið nýggja skúlanum í Runavík.
-Byggi- og býarskipanarnevndin metir at vegíbindingin, ið vendir í ein sunnan, er til ov stóran ampa fyri skúlaøkið, mælt verður tí til at arbeiða víðari við vegíbindingarloysnina sum gongur meira í ein vestan.
Byggi- og býarskipanarnevndin mælir til at uppskotið df. 16/04-2008 verður brúkt í víðari samráðingum við Nes kommunu.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
7.
J. nr. 032 - 06/00562
Bygging eystanfyri rað- og tvíhúsini í Runavík.
TD hevur kannað um bygging kann fara fram innanfyri lýsta kommunumarkinum, sum Matrikulstovan nú er komin fram til og er komin til tað niðurstøðu, at eitt 25 m breitt byggiøki kann leggjast eystan fyri tvíhúsini.
-Byggi- og býarskipanarnevndin mælir til at tillaga byggingina innanfyri verandi kommunumark.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
8.
J. nr. 502 – 08/00168
I. Johansen, bóndi mótmælir at matr. nr. 8a inngarðs bøur verður broyttur frá landbúna til byggilendi.
Ummæli frá Teknisku Deild:
Í broytingaruppskotinum sum hevur ligið frammi, er eitt vendistykki á vegnum inni á matr. nr. 8a, og er hetta stykki uml. 230 m2. Ásetingarnar á matr. nr. 8c – g – h og 8i frá G1-øki (landbúnaðarøki) broytt til B-øki, sum er byggilendi til sethús.
Hesar matr. nr. 8c – g – h og 8i hevur Oyndarfjarðar kommuna keypt av inngarð bønum matr. nr. 8a í mars mánaða 2002. Tekn. deild mælir frá at ganga mótmælinum á møti.
-Byggi- og býarskipanarnevndin mælir til at taka undir við tilráðingini frá Tekn. deild.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
9.
J. nr. 512 – 07/00102
Sp/f VIST søkir um loyvi at keypa byggilendi burtur av matr. nr. 1b í Runavík.
Tekn. deild mælir til at játta byggiøki við ávísari tíðarfreist, t.d. 6 mánaðar.
-Byggi- og býarskipanarnevndin hevur á fundi 16/04-2008 mælt til, at Sp/f Vist fær sunnara helmingin av útlagda økinum omanfyri Tvíhúsini. og at Tekn. deild ger uppskot til treytir og avtaluuppskot til næsta fund.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
10.
J. nr. 512 – 07/00080
Sp/f JHR Entreprenørar søkja um loyvi at keypa øki burtur av matr. nr. 1b til útstykking til sethús.
Ummæli frá Teknisku Deild:
Tekn. deild mælir til at játta byggiøki við ávísari tíðarfreist, t.d. 6 mánaðar.
-Byggi- og býarskipanarnevndin hevur á fundi 16/04-2008 mælt til, at Sp/f JHR fær norðara helmingin av útlagda økinum omanfyri Tvíhúsini. og at Tekn. deild ger uppskot til treytir og avtaluuppskot til næsta fund.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
11.
J. nr. S 32 – 08/00053
Uppsetan av vindmyllum í bygdum øki.
TD hevur leitað eftir lógum, reglum og kunngerðum um byggiloyvir til Vindmyllir:
Cirkulære om planlægning for vindmøller
Miljøministeriets cirkulære nr. 21 af 28. januar 1994
Cirkulære om planlægning for og landzone-tilladelse til opstilling af vindmøller.
Miljø- og Energiministeriets cirkulære nr. 100 af 10. juni 1999.
I Håndbog for bygningmyndigheder síðu AP 169, eru 3 klagur um vindmyllur viðgjørd av Naturklagenævnet, og verður nevnt at vindmyllurnar eru settar 34 m – 20 m og 45 m frá nærmastu bygningunum. Naturklagenævnet hevur staðfest Amtstilladelsen við treytum.
Annars skal TD gera vart við, at omanfyri nevndu Cirkulære bert umtala vindmyllur úti á landinum, also á stórum víddum, ikki í tætt bygdum øki.
Tekn. deild mælir býráðnum til at gera eina viðtøku sum noktar byggiloyvi til vindmyllur innanfyri útgarðarnar.
-Byggi- og býarskipanarnevndin mælir til at taka undir við tilráðingini frá Tekn. deild.
Býráðið hevur á fundi 28/04-2008 samtykt at beina málið aftur í Byggi- og býarskipanarnevndina.
-Einmælt samtykt-
12.
J. nr. T 94 – 08/00187
Teknistovan søkir við skrivi df. 16/04-2008 vegna P/F Borg um loyvi at gera broytingar av bygninginum (Timburhandlinum) í Runavík smb. viðsendu tekningum df. 11/04-2008.
Ummæli frá Teknisku Deild:
Tekn deild mælir til at játta umsóknina, treytað av at:
umbyggingin fær góðkenning frá Brunaumsjónini.
umbyggingin fær góðkenning frá Arbeiðseftirlitinum.
byggiloyvi ikki verður givið fyrrenn omanfyrinevndu góðkenningar eru givnar.
-Byggi- og býarskipanarnevndin mælir til at taka undir við tilráðingini frá Tekn. deild.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
Rodmundur Nielsen var ikki við í viðgerðini av hesum máli.
13.
J. nr. 038 - 08/00144
Keyp av nýggjari gravimaskinu Huddig 1260, tilboð frá KJ-Hydraulik
Tilmæli frá Teknisku Deild:
Rennugravari sum kommunan eigur er 6 ára gamal og hevur koyrt meira enn 6.000 tímar, og metir Tekn. deild tað vera rættast at býta hann um við eina nýggja maskinu.
Vísandi til viðlagda tilboð frá KJ-Hydraulik, heldur TD at býtisprisurin er góður og mælir til at taka av tilboðnum.
-Tekniska nevnd hevur samtykt at taka undir við tilráðingini frá Tekn. deild, treytað av at fíggjarnevndin útvegar neyðuga eykajáttan t.v.s. 109.000 kr fyri verandi fíggjarár.
-Fíggjarnevndin tekur undir við at keypa maskinunam men mælir til, at umsóknin um eykajáttan verður viðgjørd tá greitt er, nær maskinan kann leverast, og hvussu gjøldini fella.
Býráðið hevur á fundi 28/04-2008 samtykt at taka undir við Byggi- og býarskipanarnevndini.
-Einmælt samtykt-
Ólavur A. Olsen tók ikki lut í viðgerðini av hesum máli.
14.
J.nr. 606 - 07/00252
Politiið sendir við skrivi df. 15/04-2008 umsókn frá Sp/f Við Hús til ummælis, har felagið søkir um at víðka skeinkiloyvi hjá matstovuni Bedura, til eisini at umfata loyvi til at skeinkja uttandura.
Rodmundur Nielsen skjeyt upp at loyva uttandura skeinking á avmarkaðum øki vestanfyri bygningin í eina royndartíð árið út.
Uppskotið fall við 4 atkvøðum fyri og 5 ímóti.
15.
J. nr. 02 – 08/00202
Eykajáttan til bygging av barnagørðunum á Skála og í Søldarfirði.
-Vísandi til gjaldførisætlan frá fíggjarleiðaranum, hevur fíggjarnevndin á fundi 28/04-2008 mælt til at veita eina eykajáttan uppá 10.225.000,- í inniverandi fíggjarári til bygging av báðum barnagørðunum.
Býráðið hevur á fundi 28/04-2008 samtykt at taka undir við fíggjarnevndini.
-Einmælt samtykt-

robotstxt: allowed

filter: keep


text:
Áðrenn Mentanarnáttin brestur á í Havn, er íslendska myndlistakvinnan, Brynhildur Thorgeirsdóttir, farin at sópa í túninum í Norðurlandahúsium, har tey á middegi borðreiða og pallseta eina heilt serliga listarliga uppliving hinumegin Ringvegin. Tað er árliga Summarframsýningin, sum letur upp við heitinum Glas, sum Inger Smærup Sørensen stendur fyri, samstundis sum nýggja kaféein Smakka bjóðar ein middagsjazzbita við bólkinum Yes or No.
Osbjørn Jacobsen, arkitekur úr Gøtu, setti framsýningina við áhugaverdum hugleiðingum um ljós og glas, sum tóku støði í at hann var arkitektur og ikki listamaður, sum hann segði. Sama morgun avdúkað mentamálaráðharrin átakið Savnsgull í grannahúsunum, Kringvarpi Føroya, har gamla bandasavnið skal talgildast, so sendingar ikki bara verða goymdar, men eisini atkomuligar hjá almenninginum. Sum lurtari, sigi eg fyri meg, at júst Osbjørn eigur besta setning, eg kann koma í tankar um í nýggjari útvarpssøgu. Tað var í Mentanarkaféini, sum Útvarpið sendi úr Norðurlandahúsinum fyri jól, har Osbjørn tosaði um býarætlanir, og endaði við at taka saman um nakað soleiðis: "Og í Havn senda tey ungdómin út um bøgarðarnar". Setningurin, sum enn hongur í luftini, varð aldri svaraður ella loftaður. Eitt spennandi sjónarmið, nú miðbýurin leingi hevur ligið í andalopi. Bara ikki í dag. Tí nú er Mentanarnátt.
Glas sum tilfar er felagsnevnarin fyri Summarframsýningina í Norðurlandahúsinum í ár. Inger lovar í skránni, at framsýningin gevur okkum høvi at uppliva møguleikarnar í glasinum, tá tað hevur verið í kønu hondunum á Tróndi Patursson (FO), Brynhildur Thorgeirsdóttir (IS), Pipaluk Lake (DK), Kristiina Uslar (EE), Outi Turpeinen (FI), Onnu Viktoriu Norberg (SE) og Brandi Patursson (FO). Rætt hevur hon!
Mike Day úr Edinburgh er millum tey vitjandi. Hann hevur fyrr gjørt heimildarfilm um súluveiðu á Sula Sgeir norðan fyri Ness á oynni Lewis í Ytru Hebridum, The Guga Hunters of Ness. Guga er skotsgæliska heitið á ungfuglinum, grásúluni, ið sum ungi kallast ompil á okkara leiðum, meðan hann hevur dúnið. Sjófuglaveiða hevur verið bannað í Bretlandi síðani 1954, men á hesum stað, sum Mike Day lýsir i filminum, kunnu tíggju menn eina ferð um árið fara á súluveiðu. Í samráð við føroyskar myndugleikar hevur Mike Day í eina rúma tíð savnað tilfar um grindadráp.
So er at fara oman í Steinprent á Skáltrøð, har Jan Andersson vísir mær nýggj prent hjá Hansinu Iversen.
Í køkinum sita Jóhan Martin Christiansen, Kinna Poulsen og Randi Samsonsen. Jóhan Martin og Randi hava verk við á Várframsýningini og hava alla orsøk til at vera væl hýrd og spent hesa Mentanarnátt. Jóhan Martin er eisini við í framsýningi hjá Tryggingini á Kongabrúnni.
Og best sum eg haldi, at nú eru atlas og Føroyakort ein saga blott, tekur Jan meg niður undir í framsýningarhølið í Steinprenti at visa mær nýggjastu lithografisku steinarnar. Ikki tí, teir eru alt annað enn nýggir. Í teir tungu gomlu steinarnar hava Generalstaben og Geodætisk Institut um ár 1900 rist føroysk og íslendsk landakort, sum Jan fer at gera prent av Mentanarnattina, innan steinarnir verða slípaðir niður og brúktir til nýtt listaligt virksemi í Steinprenti.
Klokkan fýra letur Gunnar Hoydal upp árligu Várframsýningin hjá Føroyskum Myndlistafólkum og Myndlistasambandinum, sum nú er á sumri í Listasavni Føroya.
30 myndlistafólk sendu verk inn, men bara seks sluppu gjøgnum myndlistarliga nálareygað, sum Ingi Joensen, Guðrið Poulsen og Hansina Iversen defineraðu í ár. Tey bæði fyrru fyri Føroysk Myndlistafólk og Hansina fyri Myndlistasambandið. Tey seks úrvaldu eru Eyðun av Reyni, Pernille Falch Heinesen, Vígdis Petersen, Thomas Koba, Randi Samsonsen og Jan Nystrøm. Umframt tey úrvaldu seks, eru onnur seks boðin við at verða við, fimm menn og ein kvinna: Silja Strøm, Arnold Vegghamar, Zacharias Heinesen, Brandur Patursson, Jóhan Martin Christiansen og Tummas Jákup Thomsen. Arnold Vegghamar, niðanfyri, eigur plakatina og framsíðuna á skránni.
Fríða Matras Brekku og Tróndur Patursson, omanfyri, eru millum gestirnar til upplatingina. Millum teirra, sum fyrstu ferð sýna fram, er Jan Nystrøm, sum er føddur í 1982 og hevur gjørt eins nógvar myndir, 1982. Hann sæst við skíggjan við øllum animatiónsmyndunum niðanfyri.
Sensureraða várframsýningin skal vísa, hvat rørir seg innan myndlistaheimin í Føroyum her og nú, og verkini skulu ikki hava verið framsýnd áður í Føroyum. Mest umrødda verkið var heilt vist tað hjá Tomas Koba, Beth. Her er frágreiðingin um verkið:
Várframsýninginin hongur uppi í Listaskálanum til 20. juli, tá ólavsøkuframsýningin verður fyrireikað. Seinni í ár verða framsýningar við verkum hjá Hansinu Iversen og Thomas Arge. Til ber eisini at njóta nýggjasta verkið, sum Listasavnið hevur keypt. Tað er Morgun á trappuni í Nólsoy eftir Steffan Danielsen.
Í gula Vertshúsinum á horninum yvir av Sjónleikarhúsinum hava Mikkalina Norðberg, sum rekur Mikkalina-Glas, og Tórunn Djurhuus Lassen, sum rekur Prýðislist, sett List á borðið. Soleiðis er ítøkiliga heitið á Mentanarnáttini, tá tær báðar dekka upp við einum spennandi samspæli millum glas og bløðrutara. Tað havi eg ikki sæð fyrr.
Í Vertshúsinum er eisini høvið at síggja ovnarnar, tilfarið og allan tann litríka verkstaðin hjá Mikkalinum við Niels Finsensgøtu í baksýni.
Í gongugøtuni hava tær báðar fryntligu dámurnar latið upp pannukøkuvognin, sum angar av festivali og stevnu um alla gøtuna.
Um hornið, longur niðri í heimsins minsta høvuðsstaði, mitt í gamla kommunuskúlagarðinum, setur Sif Gunnarsdóttir, stjóri í Norðurlandahúsinum, Mentanarnáttina 2014 fyri almenninginum. Gamli kommunuskúlagarður er framman fyri ein av mongu kommunalu umsitingarbygninunum í miðbýnum, sum kommunan við tógvið stríð hevur eydnast at gera livandi, miðbýin altso. Í hvussu er í dag. Tí Mentanarnáttina yður av fólki og lívi í miðbýnum.
Eftir setanina gangi eg mær niðan í Amtmansbrekkuna og runt um húsini hjá Ríkisumboðanum og inn gjøgnum grøa garðin frá Quillingsgarði og fram við minnismerkinum um Niels Ryberg Finsen. Her angar av sumri, hita og søgu. John Johannessen vísir runt og meðan ríkisumboðsmaðurin, Dan Michael Knudsen, poserar fyri endanum á glæsiliga borðinum, ið er dekkað upp til kongaliga veitslu við søguligum steintoyi.
Í næstu stovu eru allir amtmenn og ríkisumboðsmenn í Føroum higartil settir á veggin. Her vildi eg fegin sett meg við einum koppi av kaffi, einum glasi av konjakk og einari angandi sigar, meðan taffeltónleikurin ljómaði.
Tað er svenskur tjóðardagur við Jansons fristelse í Norrøna Felagnum og klokkan sjey og úteftir verður sjónarringurin í Havnini munandi víðkaður, ti tá bjóðar Hallstein grønlendskan muskosoksa og reindjór í Grønlendingahúsinum í Jøkulstræti, sum er heimanfyri Íslandsvegin har úti við Kinabrekkuna.
Eyðun sker niður, so vit síggja støddina á grønlendska tjógvinum og Anna Doris ber føtini inn á borðið, meðan vit syngja Seg lágt yvir hav, har eina ørindi ljóðar:
Man hon kanska onkuntíð støðga eitt bil
og veingja eitt loyndarsmíl Grønlandi til,
og tíða teir dreymar og gita tey orð,
sum følna á landi, men blóma umborð
Manga takk!


text:
Nógvar spennandi verkætlanir mynda bý okkara, men tørvurin á liðugtgerð og viðlíkahaldi av vegakervinum krevur meiri pening, og vit vilja seta serstaka játtan avá komandi fíggjarætlan. Tískil verða í alt 6,3 mió. kr. beinleiðis markaðar til viðlíkahald og liðugtgerð av vegakervinum.
Vit vilja uppraðfesta eldraøkið, í samsvari við ætlanina, ið er gjørd saman við brúkarum, avvarandi og starvsfólkum. Tí eru 3 mió. eyka settar av til eldraøkið, ið millum annað skulu nýtast til fleiri starvsfólk, aktivitetstilboð, pysio- og ergoterapi við meira.
Átøk at menna vinnuøkið hjá kommununi verða somuleiðis raðfest, og tí er eisini neyðugi peningurin settur av til endamálið.
Skal ein kommuna halda áfram at vaksa, er neyðugt at skapa góðar fortreytir. Á býráðsfundi í farnu viku, samtykti býráðið eina íløgu í ein nýggjan dagsstovnaskála, ið kann hýsa umleið 30 børnum.
Vit mugu halda áfram at tryggja vøksturin, og tí vilja vit raðfesta eyka pening til rasktur av barnagarðsøkinum, samstundis sum ein barnafrádráttur til børn undir 18 ár kr. 1.000 pr. barn verður givin.
Sólskinssøgan við ung í arbeiði heldur fram. Vit vilja tvífalda játtanina fyri komandi ár, so pláss verða fyri øllum ungum, ið ynskja arbeiðsroyndir hjá kommununi, og har umhvørvistiltøk verða týðandi partur av teirra arbeiðsøki.
Klaksvik er í stórari menning og vit vilja við tryggja, at góða gongdin heldur fram.
Jógvan Skorheim, borgarstjóri
Steinbjørn Jacobsen, varaborgarstjóri
Signhild V. Johannesen
Óluva Klettskarð
Kristian Eli Zachariasen
Jóhann Lützen


text:
Vanligar viðskiftatreytir
Vanligu viðskiftatreytirnar eru galdandi fyri øll viðurskifti ímillum Norðoya Sparikassa og tygum, uttan so at annað staðiliga er avtalað t.d. í einari innlánsavtalu, útlánsavtalu (kredittavtalu), í goymslutreytum, kortreglum ella bokstreytum ella øðrum serligum treytum.
1. At gerast kundi í Norðoya Sparikassa
Tá ið tygum gerast kundi í Norðoya Sparikassa, skulu tygum upplýsa navn, bústað og persónstal (P-tal). Tygum skulu vísa pass ella annað skjalprógv við prentaðum P-tali.
2.Hvussu upplýsingar um tygum verða savnaðar inn og viðgjørdar- Hvussu persónsupplýsingar verða brúktar
Tá ið tygum gerast kundi í Norðoya Sparikassa, skrásetir Norðoya Sparikassi upplýsingar, m.a. navn, bústað og P-tal at brúka í samband við fíggjarligar veitingar av øllum slagi, t.d. kundaráðgeving, kundarøkt, kundafyrisiting, kredittmeting og marknaðarføring.
Viðvíkjandi peningagjaldingum, t.d. hvussu kreditt- og gjaldkort, netbanki o.a. verða nýtt, verða upplýsingar frá handlum, peningastovnum og øðrum savnaðar inn. Hesar upplýsingar verða bert savnaðar inn, til tess at Norðoya Sparikassi kann avgreiða gjaldingina rætt og gera kontuyvirlit, gjaldsyvirlit og líknandi.
Tagnarskylda
Starvsfólk hjá Norðoya Sparikassa hava tagnarskyldu um viðurskiftini hjá tygum og mugu ikki ógrundað geva víðari ella flýggja út upplýsingar, sum tey, av tí at tey arbeiða í Norðoya Sparikassa, hava fingið kunnleika um. Reglurnar fyri tagnarskyldu fylgja lógini um fíggjarligt virksemi.
At geva upplýsingar víðari
Til tess at avtalur kunnu vera hildnar við tygum, t.d. at flyta upphædd til onnur, verða tær upplýsingar um tygum, sum eru neyðugar til at eyðmerkja tygum og greiða úr hondum avtaluna, givnar víðari.
Upplýsingar verða givnar víðari til almennar myndugleikar, sum lóggávan krevur tað, til dømis upplýsingar til skattamyndugleikarnar.
Vanligar upplýsingar um kundaviðurskifti tygara, t.d. navn, bústaður og P-tal kunnu gevast víðari til at røkja fyrisitingarligar uppgávur fyri Norðoya Sparikassa.
Almennar kundaupplýsingar
Norðoya Sparikassi kann geva almennar kundaupplýsingar víðari, ið skapa grundarlag fyri at býta kundar í flokkar, til aðrar stovnar í samtaki og fyritøkur, ið fleiri fíggjarstovnar eiga í felag. Tað skal tó vera talan um, at Norðoya Sparikassi hevur orsøk til at geva hesar upplýsingar víðari, og at hetta ikki stríðir ímóti áhugamálum tygara. Almennar kundaupplýsingar eru t.d. navn og bústaður.
Hvørjar persónsupplýsingar viðger Norðoya Sparikassi?
Tygum kunnu altíð fáa innlit í, hvørjar upplýsingar um tygum Norðoya Sparikassi viðger. Vilja tygum hava skrivligt svar, kann Norðoya Sparikassi krevja eitt avgjald.
Um Norðoya Sparikassi hevur skeivar upplýsingar
Um Norðoya Sparikassi varnast, at tað onkur skeivleiki er í upplýsingunum um tygum, ella upplýsingarnar eru villleiðandi, verða upplýsingarnar beinanvegin rættaðar ella strikaðar.
Mótmæli ímóti marknaðarføring
Tygum kunnu altíð kunna Norðoya Sparikassa um, at tygum ikki vilja hava marknaðarføringartilfar frá Norðoya Sparikassa.
Klaga um, hvussu Norðoya Sparikassi viðger upplýsingar
Um tygum eru misnøgd/-ur, hvussu Norðoya Sparikassi viðger persónsupplýsingar o.a., kunnu tygum klaga til Norðoya Sparikassa ella til Dátueftirlitið, Tinganes, Postboks 300, FO-110 Tórshavn.
3. Rentur
Rentutreytir
Rentan fyri tær einstøku innláns- og útlánskonturnar er skiftandi, uttan so at annað er nágreiniliga avtalað. At rentan er skiftandi, merkir, at Norðoya Sparikassi kann broyta rentustigið. Rentustigið er treytað av kontuslagi, eins og rentustigið fyri alla kontuna kann vera treytað av tí kontosalduni, sum er.
Tygum kunnu fáa at vita um rentustig fyri tey einstøku sløgini av inn- og útláni á skeltunum, ið hanga í avgreiðsluhølunum hjá Norðoya Sparikassa, á heimasíðuni ella við at spyrja.
Rentustig verður broytt
Norðoya Sparikassi kann broyta skiftandi rentustig við ongari ávaring, um broytingin er til tygara fyrimun.
Norðoya Sparikassi kann lækka skiftandi rentustig á innláni og hækka skiftandi rentustig á útláni við ongari ávaring, um
- inn- ella útlendskar broytingar í peninga- ella kredittpolitikki hava týdning fyri Norðoya Sparikassa, tí vanliga rentustigið ávirkast, ella
- onnur broyting í vanliga rentustignum, til dømis á peninga- ella lánsbrævamarknaðinum, hevur týdning fyri Norðoya Sparikassa, ella
- broytingar í skattum og avgjøldum hava týdning fyri Norðoya Sparikassa.
Norðoya Sparikassi kann lækka skiftandi rentustigið á innláni og hækka skiftandi rentustig á útláni við einum mánaðar fyriboðan, um
- marknaðarlig viðurskifti grunda eina broyting fyri eitt ella fleiri kontusløg,
- tey viðurskifti, sum vórðu løgd til grund, tá ið rentuviðurskifti tygara vórðu ásett, broyta seg, ella
- Norðoya Sparikassi broytir sína vanligu rentu- og prísáseting av handilsligum orsøkum, uttan at tað hongur saman við gongdini í vanliga rentustignum. Handilsligar orsøkir kunnu m.a. vera at fáa gagnliga nýtslu av sparikassans tilfeingi ella orku ella at økja um vinningin hjá Norðoya Sparikassa.
Tá ið skiftandi rentustig verður broytt, fáa tygum upplýsingar um hetta í brævi ella við kunngerð í bløðunum, ella tá ið Norðoya Sparikassi sendir fyrsta kontuavritið ella kontuyvirlitið eftir kunngerðina.
4. Rentuútrokning, rentudagfesting og rentutilskriving
Norðoya Sparikassi ger eina dagliga rentuútrokning fyri hvørja einstaka kontu á henda hátt:
Salda x (áljóðandi rentu) / (faktiska dagatalið í árinum). Hvør mánaður verður roknaður við tí faktiska dagatalinum.
Tá ið dagliga saldan verður gjørd upp, tekur Norðoya Sparikassi útgangsstøði í rentudagfestingini fyri konturørsluni.
Rentudagfestingin er tann dagurin, tá ið ein inngjalding, útgjalding ella onnur konturørsla ávirkar rentuútrokningina á einari kontu. Á kontuavriti ella sparikassabók stendur rentudagfestingin undir "virði".
Sum útgangsstøði galda hesar reglur:
Tá ið tygum gjalda inn í reiðum peningi ella við gjaldkorti á eina kontu í Norðoya Sparikassa, er avgreiðsludagurin eftir inngjaldingina rentudagfesting.
Leygardagar, sunnu- og halgidagar, flaggdagur 25. apríl, ólavsøkuaftan 28. juli, ólavsøkudagur 29. juli, jólaaftan og nýggjársaftan eru ikki avgreiðsludagar í Norðoya Sparikassa.
Tá ið tygum fáa útgoldið í reiðum peningi, við korti frá kontu tygara í Norðoya Sparikassa, er avgreiðsludagurin rentudagfesting.
Tá ið tygum taka út pening við gjaldkorti ella útgjaldkorti í sjálvtøkum hjá Norðoya Sparikassa, er tann dagurin, pengarnir verða tiknir út, rentudagfesting.
Tá ið tygum nýta gjaldkortið í elektroniskum skipanum í handlum ella kortnotuskipanina, er tann dagurin, gjaldsupplýsingin verður móttikin í einum peningastovni, rentudagfesting.
Tá ið tygum flyta upphæddir ímillum egnar kontur í Norðoya Sparikassa, er avgreiðsludagurin rentudagfesting fyri báðar kontur.
Tá ið tygum fáa løn sum A-inntøku, er bókingardagurin rentudagfesting.
Tá ið tygum fáa aðrar vanligar flytingar frá einari kontu í føroyskum, donskum ella grønlendskum peningastovni, er rentudagfestingin fyrsta avgreiðsludag eftir, at flytingin er móttikin.
Rentutilskriving
Fyri flestu sløg av innlánum er galdandi, at Norðoya Sparikassi tilskrivar rentur hálvárliga. Tó kunnu serlig undantøk vera, har rentur verða tilskrivaðar árliga, t.d. serlig átøkstilboð. Rentutilskriving verður gjørd við at leggja dagligu rentuútrokningarnar saman og seta samlaðu upphæddina inn á kontu tygara. Fyrsta avgreiðsludag eftir rentutilskrivingina er rentudagfesting.
Norðoya Sparikassi tilskrivar rentur fyri útlán antin mánaðarliga, hvønn ársfjórðing ella hvørt hálvár. Rentutilskrivingardagurin stendur á lánsskjalinum.
Rentutilskrivingin verður gjørd við at leggja dagligu rentuútrokningarnar saman og taka samlaðu upphæddina út av kontu tygara. Rentutilskrivingardagurin er rentudagfesting.
Rentutilskriving sæst á kontuyvirliti ella aðrari uppgerð.
Norðoya Sparikassi kann gera av, at rentuupphæddir lægri enn eitt vist ikki verða tilskrivaðar kontuni.
5. Avgjøld
Norðoya Sparikassi kann rokna sær avgjøld fyri tænastuveitingar, ið hann ger fyri tygum, t.d. fyri at taka sær av at leggja okkurt um. Norðoya Sparikassi kann eisini rokna sær avgjøld fyri at svara spurningum frá almennum myndugleikum, sum Norðoya Sparikassi hevur skyldu til sambært lóggávu.
Avgjøldini verða antin tikin sum eitt fast gjald fyri tænastuna, sum prosentpartur ella sum tímagjald í lutfalli eftir, hvussu stór tænastan er. Útrokningarhættirnir kunnu sameinast.
Vanligu avgjøldini síggjast á príslista, sum tygum kunnu fáa í Norðoya Sparikassa. Onnur avgjøld verða upplýst eftir fyrispurningi.
At broyta avgjøld
Norðoya Sparikassi kann altíð lækka avgjøld uttan at boða frá.
Framhaldandi avgjøld, sum eru ein partur av verandi sáttmálaviðurskiftum, kann Norðoya Sparikassi hækka við einum mánaða fyriboðan, um marknaðarlig viðurskifti hava við sær broyting fyri eitt ella fleiri kontusløg.
Framhaldandi avgjøld, sum eru ein partur av verandi sáttmálaviðurskifti, kann Norðoya Sparikassi hækka við 3 mánaða fyriboðan, um
- tey viðurskifti, sum hvørt sær vóru grundarlag, tá ið avgjaldstreytir tygara vóru ásettar, broyta seg.
- Norðoya Sparikassi broytir sína almennu avgjaldsskipan og prísáseting av handilsligum orsøkum. Handilsligar orsøkir kunnu m.a. vera at fáa gagnliga nýtslu av sparikassans tilfeingi ella orku ella at økja um (meir)vinningin hjá Norðoya Sparikassa.
Í verandi sáttmálaviðurskifti kann Norðoya Sparikassi av handilsligum orsøkum áseta avgjøld fyri tænastuveitingar, sum Norðoya Sparikassi ikki hevur tikið avgjald fyri fyrr. Avgjøld kunnu ásetast við 6 mánaða fyriboðan.
Norðoya Sparikassi kann altíð við ongari fyriboðan áseta og hækka avgjøld fyri einstakar tænastuveitingar og alment fyri nýggjar avtalur.
Tá ið avgjøld verða broytt, fáa tygum tað at vita í brævi ella í kunngerð í bløðunum, og tá ið Norðoya Sparikassi sendir fyrsta kontuyvirlitið eftir kunngerðina.
6. Trotarenta og áminningargjøld o.a.
Um konta tygara er í troti, kemur í eftirstøðu ella verður nýtt í stríð við avtaluna, kann Norðoya Sparikassi krevja trotaprovisjón ella morarentu, avgjald fyri at senda áminningar og útreiðslur í samband við løgfrøðiliga hjálp til innheinting o.a.
Støddin á áminningargjaldinum stendur á áminningini frá Norðoya Sparikassa. Trotarentan o.a. verður upplýst eftir fyrispurningi frá tygum.
Trotaprovisjónin verður ásett við støði í metingini hjá Norðoya Sparikassa av váðanum av mishildnum krøvum sum heild og ítøkiliga mishildnum krøvum hjá tí einstaka.
Norðoya Sparikassi kann til eina og hvørja tíð við mishildnum krøvum, umsitingarliga og roknskaparliga velja at steðga at tilskriva rentu. Tá ið steðgað verður at tilskriva rentur á henda hátt, uttan at tað er avtalað við tygum, skal tað ikki skiljast, sum at Norðoya Sparikassi sigur rættin frá sær til at fáa rentu av kravinum og fyri at hava rinda útreiðslur, sum eru komnar afturat seinni. Hetta er galdandi, sama um nýtta bókføringin verður kunnað tygum við kontuavriti ella líknandi.
7. Inngjøld og útgjøld
Fyrivarni við inngjaldi
Allar inngjaldingar á kontu tygara, ið ikki eru í hondina, eru við fyrivarni fyri, at Norðoya Sparikassi fær upphæddina. Fyrivarnið er galdandi, sjálvt um tað ikki er nevnt á kvittan ella aðrari kunning um inngjaldið.
Norðoya Sparikassi kann flyta aftur eina upphædd, sum er sett inn á kontu tygara við einum týðiligum mistaki hjá Norðoya Sparikassa, t.d. um sama upphæddd verður sett inn tvær ferðir.
Hvussu inngjøld verða nýtt
Eitt og hvørt inngjald til eitt lán ella kreditt verður fyrst nýtt til at rinda rentu og provisión. Tað er galdandi, sjálvt um tygum sjálv/-ur gjalda, ella um inngjøldini koma frá borgsmanni ella veðsetara.
Onnur inngjøld verða síðani nýtt til at rinda avdrátt.
Lánsgjald verður broytt
Norðoya Sparikassi hevur rætt, men ikki skyldu, til at hækka lánsgjaldið sambært hækkandi rentustigi, provisión ella líknandi.
Avrit
Tá ið tygum fáa pappírs- ella elektronisk kontuavrit, skulu tygum beinanvegin kanna, um tað eru flytingar á kontuni, sum tygum ikki kennast við. Er tað so, skulu tygum beinanvegin venda tygum til Norðoya Sparikassa.
Eitt avrit frá sparikassans bókhaldi skal til eina og hvørja tíð vera at meta sum galdandi prógv fyri, hvussu stór skuldin er.
8. Uppsøgn, mótrokning og treytir verða broyttar
Avtalutreytir verða broyttar
Eru serligar treytir avtalaðar við tygum, standa hesar í brotinum "serligar treytir" í skjalinum.
Tá ið avtalutreytirnar hjá tygum verða ásettar, leggur Norðoya Sparikassi dent á samlaða viðskiftaøkið við tygum.
Verða tað gjørdar broytingar í viðskiftaøkinum, sum ikki eru avtalaðar við Norðoya Sparikassa, skilar Norðoya Sparikassi sær rætt til samstundis at broyta avtalutreytirnar.
Uppsøgn
Norðoya Sparikassi og tygum kunnu til eina og hvørja tíð siga upp kundaviðurskiftini við ongari fyriboðan.
Tá ið kundaviðurskiftini enda, kann Norðoya Sparikassi siga upp ábyrgdar- og borgsskyldur, t.d. skyldur í fremmandum gjaldoyra, og gera seg leysan av øðrum skyldum, ið kunnu vera gjørdar fyri tygum. Tygum hava skyldu til at gera Norðoya Sparikassa leysan av øllum skyldum, gjørdar tygara vegna, og um neyðugt veita trygd fyri tí.
Mótrokning
Norðoya Sparikassi kann, uttan at boða tygum frá frammanundan, mótrokna eina og hvørja áogn, ið er fallin til gjaldingar í einari og hvørjari áogn, sum tygum hava ella fáa hjá Norðoya Sparikassa, um ikki annað er avtalað við Norðoya Sparikassa.
Norðoya Sparikassi mótroknar ikki tann partin av tygara løn ella almennum veitingum o.ø., sum er neyðugur fyri at tryggja tygara vanliga livikostnað. Peningastovnurin mótroknar heldur ikki innistandandi á kontu, sum eftir lóggávuni ella serligari avtalu er vart ímóti ognarum.
9. Ymiskar ásetingar
Fulltrú
Tygum kunnu geva øðrum fulltrú til at stíla fyri tygara vegna í samskifti við Norðoya Sparikassa. Ein fulltrú skal vera skrivlig og skal vanliga vera á oyðublaðnum hjá Norðoya Sparikassa. Fulltrúin er galdandi, til Norðoya Sparikassi fær skrivlig boð frá tygum um, at hon er tikin aftur ella broytt.
Um tann, ið hevur givið fulltrúina doyr, fer fulltrúin úr gildi, tá ið Norðoya Sparikassi fær boð um andlátið. Tað merkir, at kontur o.a. hjá tí, ið hevur givið fulltrúina, verða stongdar, til skiftirætturin hevur tikið støðu til, hvussu búgvið skal viðgerast.
Gera fleiri kundar avtalu um eina felagskontu, kann hvør av kontuhaldaranum ráða einsamallur yvir kontuni, uttan so at annað er avtalað. Doyr ein av kontuhaldarunum, hevur Norðoya Sparikassi tó rætt til at steingja kontuna til tess at tryggja búgvið hjá tí deyða.
At taka upp telefonsamrøður
Til tess at tæna tygum rætt, kann Norðoya Sparikassi taka telefonsamrøður upp. Vanliga hendir tað bara í samband við handil við virðisbrøvum og gjaldoyra.
Handil uttanlands
Um Norðoya Sparikassi tygara vegna skal gera handlar uttanlands, velur Norðoya Sparikassi eitt handilssamband, um annað ikki er avtalað. Norðoya Sparikassi hevur onga ábyrgd av mistøkum, ið nýtti peningastovninur ger ella fyri kredittvirðinum hjá hesum.
Um tygum hava útlendska virðisbrævagoymslu ígjøgnum Norðoya Sparikassa, hevur Norðoya Sparikassi ábyrgd av møguligum mistøkum og kredittvirði hjá tí útlendska handilssambandinum, um so er, at tygum ikki sjálv/-ur hava valt handilssambandið.
Rættarreglur, siðir og viðskiftatreytir kunnu uttanlands vera rættiliga ymisk frá tí, sum er galdandi í Føroyum. Sum Norðoya Sparikassi er undir útlendskum rættarreglum, siðum og handilstreytum, er hetta eisini galdandi fyri tygum.
Klagur
Um tygum vilja klaga um Norðoya Sparikassa, skulu tygum í fyrsta umfari venda tygum til deild tygara.
Um tygum eftir tað framvegis eru ósamd/-ur við viðgerðina hjá Norðoya Sparikassa av áheitan tygara, ella úrslitinum av tí, kunnu tygum seta tygum í samband við tann, ið hevur ábyrgd av klagum í Norðoya Sparikassa. Tygum kunnu biðja deild tygara um at vera víst/-ur til tann, ið hevur ábyrgd av klagum, ella tygum kunnu fáa upplýsingar um tann, ið hevur ábyrgd av klagum á heimasíðuni hjá Norðoya Sparikassa ella á handilsstaði.
Tygum kunnu eisini leggja klaguna fyri Fíggjareftirlitið, Gl. Kongevej 74 A, 1850 Frederiksberg C, Danmark.
Endurgjaldsskylda
Norðoya Sparikassi hevur endurgjaldsskyldu, um hann av mistøkum ella vanrøkt uppfyllir avtalaðar skyldur ov seint ella vantandi.
Sjálvt á teimum økjum, har ein strangari ábyrgd er galdandi, hevur Norðoya Sparikassi ikki ábyrgd av missi, sum kemst av:
- samanbroti í/vantandi atgongd til KT-skipanir ella skaða á data í hesum skipanum, ið kunnu førast til niðanfyristandandi hendingar, sama um tað er sparikassin sjálvur ella ein útvegari uttaneftir, ið stendur fyri rakstrinum av skipanunum.
- brek á streymskipan ella telesamskipan hjá Norðoya Sparikassa, rættarskerjing ella fyrisitingargerðir, náttúruvanlukkum, kríggi, uppreistri, borgarligum ófriði, sabotasju, yvirgangi ella herverki (herundir telduormum og teldusníking).
- verkfalli, verkbanni, útihýsing ella forðing, sama um stríðið er rættað ímóti ella íspunnið av sparikassanum sjálvum ella samskipanini hjá honum, og sama hvør orsøkin er til stríðið. Tað er eisini galdandi, tá ið stríðið bert rakar partar av Norðoya Sparikassa.
- øðrum umstøðum, sum Norðoya Sparikassi ikki stýrir sjálvur.
Ábyrgdarundantøkan hjá Norðoya Sparikassa er ikki galdandi, um:
- Norðoya Sparikassi átti at dugað at sæð tær umstøður, sum eru orsøk til missin, tá ið avtalan varð gjørd, ella átti at umgingist ella vunnið á orsøkini til missin.
- lóggávan undir øllum umstøðum gevur Norðoya Sparikassa ábyrgd av teimum viðurskiftum, ið eru orsøk til missin.
Trygdargrunnurin fyri innskjótarar og íleggjarar
Sum kundi í sparikassanum eru tygum ígjøgnum Trygdargrunnin fyri innskjótarar og íleggjarar í ein ávísan mun tryggjaður ímóti tapi, um sparikassin verður raktur av konkursi ella gjaldssteðgi.
Trygdargrunnurin svarar fyri m.a. navnamerktum innskotum í peningastovnum við upp til mótvirðið av 100.000 evrum fyri hvønn innskjótara. M.a. pensjónskontur og barnauppsparing tekur hann upp á seg uttan upphæddsmark.
Trygdargrunnurin tekur tað eisini á seg, um tygum sum íleggjari hava miss, tí sparikassin ikki kann geva tygum virðisbrøv aftur, sum hann hevur í varðveitslu, stendur fyri ella umsitur. Tað verða endurgoldnar upp til mótvirðið av 20.000 evrum fyri hvønn íleggjara. Trygdargrunnurin fyri innskjótarar og íleggjarar hevur útgivið ein faldara, har tygum kunnu lesa meira um, hvussu tygum eru tryggjað/-ur. Tygum kunnu bíleggja faldaran umvegis www.garantifonden.dk
Eftirlit
Peningastovnurin er undir eftirliti av:
Finanstilsynet
Gammel Kongevej 74, A
1850 Frederiksberg CDanmarkTel. 33 55 82 82
www.finanstilsynet.dk
Broytingar av teimum vanligu viðskiftatreytunum
Vanligu viðskiftatreytirnar og møguligar serligar treytir kunnu broytast við ongari fyriboðan, um broytingarnar eru til fyrimunar fyri tygum. Vanligu viðskiftatreytirnar og møguligar serligar treytir kunnu broytast, og nýggjar kunnu skoytast uppí við 3 mánaða fyriboðan, um broytingarnar ikki eru til fyrimunar fyri tygum.
Tygum fáa at vita um broytingar í brævi ella í kunngerð í bløðunum, ella tá Norðoya Sparikassi sendir tað fyrsta kontuavritið ella kontuyvirlitið aftan á kunngerðina.


text:
Hetta er ein heimasíða um føroysk ross.
Føroyar hevur enn sítt egna rossaslag. Føroyska rossaslagið, sum hevur verið í Føroyum óblandað í eini 1000 ár, mundi útdoyð. Nú eru íalt 81 livandi rein føroysk ross. Helst skal talið upp á eini 200 aliross, áðrenn tey eru rímiliga trygg ikki at doyggja út.
Juni mánaður hevur verið avberða góður. 6 ryssur hava folað, og øll fylini eru vælskapt.
Disan folaði eitt svartbrúnt ryssufyl, ið er undan Borr - fylið eitur Álva. Mira folaði eitt svartflekkut hestfyl, ið er undan Grana og hevur fingið navnið Hersi. Lítla folaði eitt reytt ryssufyl, ið er undan Reyða. Luna folaði eitt reytt hestfyl, og Chanel eitt reytt ryssufyl - bæði fylini eru undan Sommer. Gilja folaði eitt brúnt hestfyl við stjørnu, sum er undan Gráfaksa.
Nú mangla bert 3 ryssur at fola. Hesar eru Logn, Disa og Embla.
Fríggjadagin 20. mai og leygardagin 21. mai komu tvey tey fyrstu fylini í ár.
Teiga folaði eitt svartbrúnt hestfyl, sum er undan Prins og hevur fingið navnið Hoyðrik, og Lý folaði eitt brúnt/dimmbrúnt ryssufyl, sum er undan Líggjas og hevur fingið navnið Erra.
Trýst her fyri at síggja eitt innslag frá, tá Erra varð folað.
7-9 aðrar ryssur væntast at fola í summar. Hesar eru Lítla, sum var hjá Reyða, Luna og Chanel, sum vóru hjá Sommer, Logn, sum var hjá Njørður, Disan, sum var hjá Borr, Mira, sum var hjá Grana og Gilja, sum var hjá Gráfaksa. Hesar eru allar kannaðar fyri kvið. Disa og Embla vóru somuleiðis hjá Stormi, so tær skulu helst eisini fola.
Um alt gongur, sum tað skal, fer rossatalið helst uppum 80 ross í ár.
Nú er stovnurin aftur vorðin 3 fyl ríkari.
Fylið hjá Bestlu gjørdist eitt brúnt hestfyl, sum hevur fingið navnið Froyur.
Snarka, sum í løtuni er stødd í Gøtu, folaði eitt grátt (svartbrúnt) ryssufyl.
Disa í Sandvík folaði somuleiðis eitt ryssufyl.
Gilja, Ódn og Lítla mangla enn at fola, so tað verða 8 fyl tilsamans í ár.
20. mai folaði Disan sítt fyrsta fyl. Tað varð eitt grátt hestfyl og hevur fingið navnið Sleipnir. Disan og fylið ganga omanfyri Velbastað, og Disan hevur klára seg sera væl og dugir væl at ansa eftir fylinum í flokkinum. Pápin til fylið er Borr.
Í gjár folaði næsta ryssan, Flykra, sum er stødd í Sandavági. Hennara fyl eitur Jallur og er brúnflekkut. Rani er pápi at hesum fylinum.
Tað eru fýra aðrar ryssur, sum eru kannaðar til at vera kviðnar og fara at fola í summar: Gilja, sum stóð saman við Braga, Lítla, sum var hjá Reyða, Ódn, sum var hjá Hugin, og Bestla, sum stóð saman við Grana4.
Snarka, sum stóð saman við Prins, Sommer og Lobo, og Disa3, sum stóð saman við Stormi, eru møguliga eisini kviðnar, men tær eru ikki kannaðar enn.
FFR er biði um at hjálpa til at selja Tambar fyri Hjalta í Jákupstovu.
Tú kanst síggja myndir og fáa upplýsingar við at hyggja inná her.
Eitt boð er komi á 5000,-kr.
Um tú hevur áhuga ella kennur onkran, sum hevur áhuga, ert tú vælkomin at skriva til rossavinir@gmail.com ella ringja á tlf 504137.
Dagføring 04-2013: Tambar er seldur!
Mikudagin 19. desember 2012 kl 13 verður skeið í EVA aliprogramminum.
Skeiðshaldarar: Peer Berg og Anne Præbel, seniorgranskarar hjá NordGen
1. Frágreiðing um EVA.
2. Aftaná er høvi hjá luttakarunum at fáa vegleiðing ein og ein. Havi farteldu við.
Skeiðið er ókeypis, og Búnaðarstovan bjóðar kaffimunn.
Vónandi møta vit talsterk. Tað er gott, at so nógv sum gjørligt seta seg inn í hetta programmið.
Vh Felagið Føroysk Ross
Felagið Føroysk Ross hevur í bløðunum tann 28-9-2012 lýst til aðalfund.
Fundurin verður hildin á Landsbókasavninum tann 28-10-2012 frá kl 14 til 17.
Skráðin verður sambart viðtøkum felagsins.
FFR hevur ikki koyrt heilt eftir reglunum í seinastuni og eitt nú hevur ongin tikið stig til at kalla inn til aðalfundar og krøv um limagjøld eru ikki send út.
Gjørt verður vart við, at sambart reglum felagsins, missa limir, ið ikki hava goldið limagjald í 2 ár, limaskapin.
Í hesum sambandi, verður heitt á gomlu limirnar um at endurnýggja limaskapin, við at inngjalda limagjaldið á 150.- kr fyri húskið, á konto 6460-4739045 í Bank Nordik.
Fólk, sum ikki áður hava verið limir, kunnu melda seg inn við at inngjalda sum áður nevnt.
Tað er neyðugt við einum aðalfundi nú, fyri at felagið kann fáa sína heimild aftur og virka sambart viðtøkum felagsins.
Øll áhugaði eru hjartaliga vælkomin.
Síðsta hósdag stóð knappliga eitt ryssufyl á beitinum hjá Miru. Hetta kom púra óvart á øll - ongin hevði væntað, at hon var kviðin.
Mira er bara 3 ár og gekk síðsta ár saman við trimum unggreðingum, sum vóru 2 og 1 ára gamlir.
Tað má takast blóðroynd fyri at staðfesta hvør av teimum eigur fylið.
Mira stóð í Kollafjørði, tá hon folaði, men hon og fylið eru nú flutt heim til eigarin í Tórshavn.
Disa hevur folað
Disa í Sandvík hevur folað eitt hestfyl, sum hevur fingið navnið Askur. Grani4 er pápi at hesum fylinum.
Sára skal fola skjótt
Ryssan Sára er flogin av Dímun og stendur nú í Tórshavn. Djóralæknin hevur kannað hana og tað vísur seg, at hon er blivin kviðin av Kletti síðsta ár, áðrenn hann doyði.
Sára er ógvuliga hovin um júrini/búkin og tað sær ikki so gott út. Tað verður hildið gott eyga við henni - vónandi fara hon og fylið at klára folingina.
Philip er deyður
Somuleiðis hava vit tey tungu boðini, at Philip er deyður. Hann hevði barst við hinar greðingarnir, sum Josef eisini eigur og var dottin av einum bakka og meiðsla seg so illa, at hann mátti avlívast.
Philip bleiv 7 ár og hevði onki avkom fingið enn.
Náttina til 11. mai folaði Flykra. Fylið varð funnið deytt á bønum. Tað er ikki heilt vist, hví fylið ikki yvirlivdi. Ryssan stóð á einum slættum beiti við skjól. Ein lítil partur av bønum var eitt lítið sindur vátari og ryssan hevði tíverri valt sær at fola akkurát har. Men tað sá ikki út til, at fylið nakrantíð hevði reist seg og tískil heldur ikki fingið rámjólkina. Kanska var fylið ikki heilt fríkst, tá tað varð folað.
Tað var eitt flekkut hestfyl, líktist nógv fyrra fylinum hjá Flykru við eitt sindur minni hvítum.
27. mai folaði Lítla eitt reytt ryssufyl. Fylið vildi ikki súgva í byrjani, men tað eydnaðist tíbetur at hjálpa hesum fylinum og tey fingu tað til at súgva. Nú er fylið væl fyri og rennur kátt á beitinum.
Myndir av fylinum hjá Lítlu kunnu síggjast her!
Vit hava júst fingið tey syrguligu boðini, at eigarin fann Klett deyðan á bønum í gjár.
Seinast djóralæknin var á Dímun, segði hann, at Klettur hevði eina avorliga stoffskiftissjúku av yvirvekt og helst ikki fór at liva longi afturat. Tað sær út til at hetta er orsøkin til deyða Kletts.
Klettur bleiv 17 ár. Hann fekk tilsamans 5 avkom, herav eru 2 livandi(Fenja og Glóði). Somuleiðis hevur hann 3 "abbabørn"(Flykra, Gráfaksi2 og Líggjas) og eitt "langabbabarn"(Njørður).
Ryssurnar Álvan, Gilja og Chanel eru kannaðar. Tíverri var ongin teirra kviðin.
Eftirsum djóralæknarnir ikki fingu stuðil til koyring út á bygd, er tað ov dýrt at kannað tær ryssurnar. Vit hava tó tosa við fólk og mett verður at Disa, Skakka, Lítla og Flykra helst eru kviðnar. So nú er ikki nógv annað at gera enn at bíða og vita um fylini koma.
Alingin hevur gingið heldur striltið í ár. 7 ryssur vóru kannaðar at vera kviðnar, 6 av teimum hava folað og herav doyðu 4 fyl stutt eftir folingina. T.v.s. at bert 2 fyl (Logn og Njørður) eru komin undan í ár.
Tann seinasta ryssan, Gilja, hevur ikki folað enn. Hon bleiv skild frá greðinginum í sep. (2010) og tí má hon antin hava mist fylið ella hevur djóralæknin tikið feil, tá hon varð kannað í nov. (2010).
Tó kann tað vera, at Gilja fer at fáa eitt vetrarfyl, tí hon hevur stóran búk og hestfylið, Neisti, breyt inn til hennara fleiri ferðir síðsta vetur.
Vit hava eisini tey góðu tíðindini, at ryssan, Hulda2, er rein føroysk.
Ongin visti, hvør pápi hennara var og hetta hava vit tolka sum, at hon var blanda.
Tó lærdu vit annað eftir at hava tosa við Jón í Bø, (sum átti mammu Huldu2, tá hon bleiv kviðin). Hann segði frá, at pápin var reinur føroyskur og tað var ongin ivi, tí har sloppu ikki aðrir greðingar at ganga.
Vit vita enn ikki hvør pápi Huldu2 er, men nógv bendir á, at tað kundi verið Gongurólvur1. DNA-royndir vísa eisini, at hann er ein møguligur pápi. Tó ivast vit í, um hann var geldur, tá mamma Huldu2 varð kviðin og somuleiðis eru nakrir aðrir greðingar, sum ikki eru útilukkaðir sum pápar enn (tað skal kannast nærri).
Um nakar veit nakað um hetta, eru tey sera vælkomin at siga frá.
Hulda2 fekk í 2010 eitt ryssufyl saman við Braga2. Sostatt hava vit nú fingið 2 ryssur afturat rossastovninum.
DNA-roynd av Emblu2, (sum vit ikki vistu, hvør var pápi hjá), er somuleiðis blivin kannað og tað vísti, at Tóki er pápi hennara.
Nú er seinasta ryssan, Sára, kannað, og hon er kviðin. Sára gongur úti á Stóru Dímun saman við greðinginum Kletti.
Seinasta summar folaði Sára ikki fyrrenn 9. august, so hon kann í fyrsta lagi fola í juli í summar.
Vit kunnu eisini nevna, at hestfylið, sum hon folaði síðsta summar, varð flogið avstað sama dag, sum Sára bleiv kannað. Tað gekk gott og nú stendur tað í vakstrarhúsinum við Kirkjubø, saman við tveimum øðrum hestfylum.
Nú tá Sára er kannað, vita vit, at tað tilsamans fara at koma 6 føroysk fyl í summar.
Síðst í apríl mánaða koma Glenn rossatannlæknin og Jórun aftur til Føroyar.
Tá tey vóru her síðst í oktober, vóru tey og hugtu/ornaðu tennirnar hjá fleiri av teimum føroysku rossunum. Vit vilja veruliga tilmæla hetta til onnur, tí arbeiði verður gjørt sera gott og munandi betur enn um tennirnar t.d. bert verða fílaðar við einari rasp.
Um áhugi er fyri tí, kann Jórun eisini geva akupunktur/kiro, hetta er sera gott fyri ross, ið eru stív o.s.v.
Glenn verður í Føroyum í viku 15 - beint áðrenn páskaferðina, og Jórun verður eitt sindur longur.
Áhugaði kunnu tegna seg á t-post: joso@paradis.dk
Meldi til í góðari tíð, so tey fáa gjørt eina arbeiðsætlan, ið er so effektiv sum møguligt.
Fyri trimum døgum síðani frættu vit, at Álvan hevði mist sítt fyl. Eigarnir, sum ta seinastu tíðina hava havt Álvuna inni, funnu hendan dagin eitt deytt fyl, sum lá hjá henni. Hetta vóru eini sera syrgilig tíðindi at fáa. Tað var eitt hestfyl.
Fylið kom í øllum føri 1 mánaða ov tíðliga. Greðingurin Bragi var ikki settur saman við Álvuni fyrrenn 17. mai, so hon átti í fyrsta lagi at fola einaferð síðst apríl/fyrst í mai, sum hon varð kviðin á fyrsta riði.
Djóralæknin hevur kannað tríggjar aðrar ryssur: Eydna í Kaldbak, Døgg á Signabø og Brynja í Havnadali.
Tíverri var bert tann eina av teimum kviðin, Døgg.
Døgg stóð saman við greðinginum Rólvi3 frá 8. juni til fyrst í sep., so hon kann folað frá 8. mai til fyrst í august.
Higartil vita vit, at 5 ryssur eru kviðnar, 3 eru ikki og 2 mangla enn at verða kannaðar.
Nú eru fýra aðrar ryssur kannaðar. Hesar eru: Flykra og Lítla, sum standa í norðoyggjum, og Skakka og Disa, sum eru á suðuroynni. Tríggjar av teimum eru kviðnar, tað var bert Disa, sum ikki er kviðin.
Tú kanst lesa meira inni á síðuni 'Aling', hvørjum greðingi tær stóðu saman við o.s.v.
Higartil síggja úrslitini gott út: 4 útav 5 kannaðum ryssum eru kviðnar, og tað eru enn 5 ryssur eftir at kannað, sum eisini hava møguleika at vera kviðnar.
Nú er fari undir at kannað ryssurnar, sum stóðu hjá greðingi í summar. Tann fyrsta varð Gilja, ein av ryssunum, sum Jóanis Nielsen eigur. Djóralæknin var og kannaði hana í gjár, og hon er kviðin. Hon hevur staði saman við greðinginum Líggjas norðuri í Hvannasundi.
Gilja fer at fola einaferð ímillum hálvan mai og august 2011.
10 ryssur hava staðið saman við greðingi í summar, so enn mangla 9 ryssur at kannast. Vónandi eru fleiri av teimum kviðnar.
Leygardagin 28. august var Maria Joensen í kappríðing á føroyska rossi sínum, Marmarankur. Hetta gekk bara væl, og hann gjørdist nummar trý út av 6 í bólkinum, kappríðing 2.flokkur. Á myndini sæst Marmarankur, sum rennur móti ryssuni, Maju. Myndin er tikin av Brandur Í Dali (trýst á myndina, fyri at síggja hana í einari størri útgávu).
Í gjár folaði ryssan Sára. Hon heldur til úti á Stóru Dímun saman við greðinginum Klettur, sum eisini er pápi at hesum fylinum. Hetta bleiv eitt reytt hestfyl, og er seinasta fylið fyri hetta summarið.
Tú kanst fáa upplýsingar um fylið við at trýsta her.
Hey tit!
Nú er aftur møguleiki at fáa Glen at orna tenninar á rossunum. Glen og Jórun vera í Føroyum frá 18. oktober og uml. 2 vikur framm.
Jórun gevur eisini fegin rossunum akupunktur/kiro, hetta er sera gott fyri ross ið eru stív, hava trupulleikar við at “snubla”, ella møguliga hava halta leingi, og tú ikki finnur útav hví.
Glen og Jórun vóru í Føroyum í maj mánað, og var tað sera stór undirtøka fyri tannrøktini.
So um tit ynskja at fáa tenninar á rossunum ornaðar av professionellum útlærdum fólki, so er kjansurin her!
Meldi til í góðari tíð, so tey fáa gjørt eina arbeiðsætlan, ið er so effektiv sum møguligt.
Meldast skal til á - joso@paradis.dk
Tit kunnu síggja meira um Glen og hansara arbeiðið og útbúgving á www.hestetandplejer.dk
Vinarliga
Heidi og Jórun
Nú hevur enn ein ryssa folað. Tað er Disa, sum gongur í Sandvík. Hetta bleiv eitt svartbrúnt ryssufyl.
Vit hava tíverri ongan myndir av fylinum enn.
Hin ryssan hjá Josef, Libby, hevur nú eisini folað. Tað bleiv eitt reytt hestfyl. Ljósi er eisini pápi at hesum fylinum.
Tú kanst lesa meira um fylið við at trýsta á her.
Nú hevur næsta ryssan folað. Tað er Snakra, sum Josef Midjord eigur. Hetta bleiv eisini eitt brúnt hestfyl. Ljósi er pápi at fylinum.
Tú kanst fáa upplýsingar um fylið við at trýsta her.
Hey rossafólk!
Mánakvøldið 17. mai verður spennandi fyrilestur í MBM um fóður og tannrøkt hjá rossum (um nóg stór undirtøka er fyri tí). Eisini verður greitt eitt sindur frá meilum og hvørja ávirkan tær hava!
18., 19. og 20. mai verður so høvi at fáa tannlæknan út at hyggja eftir egnum rossum. Tað er best at samla sum mest ross saman, fyri at flest ross blíva viðgjørt, við hesum spara vit nógva tíð við koyring :)
Tað kostar onki at fáa hann at eftirhyggja tenninar, men um nakað er at gera, so sum at raspa ella trekkja út, so kemur tað at kosta uml. 800 kr + doyving.
Tú kanst lesa um tannlæknan á hesari heimasíðuni: www.hestetandplejer.dk
Um hetta hevur tín áhuga, so kann tú siga frá á heidihilmars@gmail.com ella sms á tlf.: 595953
Vinarliga
Jórun S. Olsen og Heidi H. Samuelsen
Fyri 3 døgum síðani folaði ryssan í Djúpadali, Álvan2. Tað bleiv eitt brúnt hestfyl. Rólvur3 er pápi at fylinum.
Tú kanst lesa meira um fylið og síggja myndir við at trýsta á her.
Ryssan Eydna, sum stendur í Kaldbak, er nú kannað - hon var tíverri ikki kviðin.
Eisini hevur djóralæknin verið í Vágum, har hann kannaði Lyngheiðu og Huldu (vit bíða enn eftir svar, at vita um hon er rein føroysk). Lyngheiða var ikki kviðin, men Hulda var.
Tað var meiningin, at djóralæknin eisini skuldi kannað hinar ryssurnar hjá Jóanis, Gilju og Flykru, men veðrið var so vánaligt, og ryssurnar vildu ikki ordiliga lata seg fanga, so tey valdu at bíða við hesum til ein annan dag.
Men djóralæknin fer óiva skjótt aftur til Vágarnir - tær mugu kannast, so vit vita, um tær kunnu fara til greðing ella ikki.
Djóralæknin var í dag og kannaði ryssuna Álvuna, sum stendur á Sandoynni í Djúpadali. Hon er eisini kviðin og kann fola uml. frá hálvan apríl.
So higartil eru 5 útav 7 ryssum kviðnar og 4 aðrar ryssur mangla enn at
kannast.
Nú er enn ein ryssa blivin kannað. Tað er Blanka hjá Elin í Jákupsstovu. Hon var tíverri heldur ikki kviðin í ár. Hettar er 7 árið á ræð, sum Blanka hevur verið hjá greðingi uttan at blíva kviðin. So tað sær tíverri ikki út til, at tað fara at koma fleiri fyl undan hesari deiligu ryssuni.
Hetta vikuskiftið hava vit eisini verið á suðuroynni har vit m. a. vóru og hugtu eftir Disu. Djóralæknin hevur ikki kannað hana, men tað sær út til at hon hevur ein stóran fylbúk og fer óiva at fola tíðliga.
Eisini hava vit hoyrt at ryssan Sára er kviðin. Vit ganga bara út frá, at djóralæknin hevur verið og kannað hana eisini. Um hon er kviðin, so ferð hon at fola í juli ella seinni (tí hon folaði ikki fyrrenn í august síðsta summar).
Í gjár var djóralæknin og kannaði ryssurnar Snarku, Libby og Lunu, sum allar standa í Vági hjá Josef saman við greðinginum Ljósa.
Snarka og Libby vóru kviðnar, men Luna var tíverri ikki.
Vanta verður, at Snarka folar uml. síðst í apríl og Libby um hálvan mai.
Síðsta ár bleiv ryssan Sára flogin við tyrlu út til Dímunar at standa saman við greðinginum Klettur. Nógv av tykkum fylgdu óiva hesa hending í dokumentarsendingini hjá Søren Ryge.
Nú, árið eftir hevur alt arbeiðið við at fáa hana har út, givið úrslit, tí í morgun folaði Sára eitt flekkut ryssufyl. Folingin gekk væl, og ryssan kláraði alt sjálv. Nú ganga øll trý rossini á Dímun og njóta lívið.
Týsdagin, Ólavssøku dag var Maria Joensen aftur við í kappríðing á føroyska rossið sínum, Marmarankur. Hesuferð luttóku tey í bólkinum "tvíspor 2. flokkur" og hetta eydnaðist sera væl.
Vinnarin gjørdist Stjarni við tíðini 35,8 sekund og 2. plássið fór til Marmarank, sum hevði tíðina 37,2 sekund.
Tíðirnar í bólkinum vóru hesar:
19. juli folaði Skakka eitt reytt hestfyl. Tey standa í Trongisvági hjá eigaranum Hallur í Heiðunum.
Folingin gekk tíverri ikki heilt sum hon skuldi. Eftirburðurin kom ikki av sær sjálvum og mátti verða tikin út við hond. Men tað letur til at bæði ryssan og fylið hava tað gott nú.
Grani4 er pápi at fylinum. Hetta er hansara fyrsta fyl.
Nú er rossatali eisini komi uppá 52 - tað hægsta tað hevur verið síðani varveitingararbeiði byrjaði.
Í gjár folaði Brynja. Tað bleiv eitt svartbrúnt hestfyl. Tóki er pápi at fylinum. Tey standa úti á trøðni hjá Elin í Jákupstovu.
Tú kanst lesa meira um fylið her.
So hevur Døgg eisini folað. Tað bleiv eitt svartbrúnt hestfyl. Ljósi er eisini pápi at hesum fylinum.
Tú kanst lesa meira um fylið her.
Fyri tveimum døgum síðani, tann 26. juni, folaði Gilja eitt reytt ryssufyl við stjørnu. Ljósi er pápi at fylinum.
Um tú vilt lesa meira um fylið kanst tú trýsta her.
Nú hevur ryssan Eydna folað. Tað bleiv eitt reytt ryssufyl. Hon og fylið standa tætt við Havnadal á trøðni hjá Elin í Jákupstovu. Tambar er pápi at fylinum.
Um tú vilt lesa meira um fylið kanst tú trýsta her.
Vit hava frætt at Álvan hevur folað eitt brún ryssufyl. Rólvur er aftur pápi at hennara fylið í ár.
Fyri at fáa meira at vita um fylið kanst tú trýsta her.
Nú hevur hin ryssan hjá Josef, Snarka, eisini folað. Hetta bleiv eitt svartflekkut hestfyl. Bello er eisini pápi at hesum fylinum.
Tú kanst les meira og síggja fleiri myndir her.
Vit hava frætt at Víkingur er dottin oman. Fyrst fóru tvey fyl hjá honum fyri bakka, og nú fór hann eisini sjálvur.
Eigarnir hava flutt Disu og Hugin, so nú standa tey ikki í brattlendinum longur.
Vit halda ikki, at nøkur onnur føroysk ross ganga í brattlendi, men vit vilja kortini ráða øllum eigarum frá at lata rossini ganga har, tað er møguleiki fyri, at tey kunnu detta oman - tað eru alt ov nógv ross, ið eru farin á henda hátt. Og tá rossastovnurin er so lítil, hevur hvørt einasta ross alstóran týdning, um stovnurin skal hava nakran møguleika at yvirliva.
Tú kanst trýsta her fyri at fáa fleiri upplýsingar um Víking.
Sum tit óiva hava sæð, so hevur onkur skriva í gestabókina hjá okkum, at Hersi er deyður. Vit ringdu til tey sum høvdu Hersa, og tey váttaðu tað. Hann datt oman heystið 2008.
Hersi var ein góður greðingur. Í sínum ungu døgum varð hann við á rossasýning fleiri ferðir og fekk altíð góð úrslit. Hann varð eisini nógv nýttur til aling og fekk 16 fyl tilsamans. So hann hevur eisini gjørt sítt fyri at varðveita tey føroysku rossini.
Um tú vilt vita meira um Hersa kanst tú trýsta her.
13. apríl folaði Libby sítt fyrsta fyl og tað er eisini tað fyrsta føroyska fylið, sum er folað í ár. Tað bleiv eitt vakurt brúntflekkut ryssufyl. Bello er pápi at fylinum. Tú kanst lesa meira um fylið og síggja fleiri myndir við at trýsta her.
Nú eru tær seinastu ryssurnar, Blanka og Brynja, kannaðar av djóralæknanum. Brynja er kviðin, men Blanka er tíverri ikki. Tær gingu báðar saman við greðinginum Tóka. Brynja kann fola frá juli til august 2009.
Tað endaliga úrslitið er, at 11 ryssur út av 14 eru kviðnar.
Tað hægsta talið av fylum, ið eru folað um árið síðani í 1960'unum, er 6 fyl. So hetta eru vit sjálvandi sera fegin um.
So hava vit frætt um ryssurnar í Suðuroy, Snarku, Libby og Skakku. Djóralæknin hevur kannað tær og allar eru kviðnar. Skakka stóð saman við Grana4, og kann fola frá mai til august.
Snarka og Libby stóðu saman við Bello. Tey vóru saman frá 2007 og til august 2008. So tær kunnu so at siga fola frá nú og til juli, men fylini munnu ikki fara at koma áðrenn uml. apríl í fyrsta lagi.
Nú eru 4 ryssur afturat kannaðar av djóralæknanum. Tað eru Gilja, Lyngheiða, Lítla og Døgg. Allar vóru kviðnar uttan Lyngheiða.
Gilja og Døgg stóðu báðar saman við Ljósa. Døgg kann fola frá mai til juli og Gilja frá juni til juli.
Lítla stendur saman við Bello. Vit vóru nakað sein at flyta Bello til hana, so hon folar í fyrsta lagi í juli 2009.
So hava vit eisini hoyrt frá ryssunum Disu og Lunu, sum báðar hava gingið saman við Víkingi. Disa sær kviðin út, men tað ger Luna ikki. Disa kann fola frá juni 2009.
Nú hevur djóralæknin verið úti á Stóru Dímun og kannað ryssuna Sáru, og hon er kviðin. Hon varð flogin har út síðsta summar at standa saman við greðinginum Kletti.
Seinast Sára folaði gekk tað ikki heilt, sum tað skuldi. Djóralæknin mátti koma at taka eftirburðin og hann segði, at tað var ikki vist, at hon kundi verða kviðin aftur. So vit vóru sera fegin at hoyra tíðindini um, at hon er kviðin í ár.
Tað var fyrst í juni 2008, at hon var flogin hartil, so hon kann fola frá mai 2009.
Nú er ryssan Eydna kannað av djóralæknanum, og hon er kviðin. Hon gekk saman við greðinginum Tambar, frá fyrst í juni til hálvan sep. 2008, so hon fer at fola einaferð ímillum mai og august 2009.
Eisini sær tað út til at ryssan Álvan hevur stóran búk, so vit vænta at hon er kviðin eisini. Hon gongur saman við greðinginum Rólvur3 alt árið. Síðsta ár folaði hon hálvan mai, so í ár kann hon fola frá apríl og árið út.
Tað vóru 14 ryssur, sum vóru hjá greðingi í 2008, so vit mangla enn at kannað 12. Í fjør vóru bara 3 útav 9 ryssum kviðnar, so latið okkum vóna at tað gongur betur í ár.
Í gjár var Maria Joensen á føroyska rossi sínum, Marmarankur, í Ólavsøkukappríðing. Tey luttóku í bólkinum "tvíspor ung". Rossini, í bólki teirra fingu hesar tíðirnar: Grettir 36 sekund, Brim 36,6 sekund, Fenja 36,8 sekund og Marmarankur endaði so á síðsta plássi við 37,1 sekund. Men tað var sera stutt millum rossini í hesum bólki, og tað var bert 1,1 sekund millum vinnarin og Marmarank. Marmarankur hevði eisini betur tíð enn vinnarin í "tvíspor 2. flokkur", sum hevði 37,8 sekund.
Besta tíðin í kappríðingini yvirhøvur var 35,2 sekund og hana átti Sólvindur, sum lutók í "tvíspor 1. flokkur".
Komandi vikuskifti, 26. og 27. juli, skipar Felagið Føroysk Ross fyri einum familjutiltaki. Høvuðsevnið verður tey føroysku rossini, og eisini verða føroyskar gæs, dunnur og ein kúgv at síggja. Á tiltakinum kunnu fólk fáa fleiri av teimum sermerktu føroysku rossunum at síggja. Har verður eisini ymiskt annað, sum t.d. ponyríðing og søla av kaffi og køkum. Tiltakið verður hildið á trøðni hjá Elin og Hjalta í Jákupsstovu við Velbastaðvegin, í Havnadali.
Øll eru vælkomin!
Í dag hava vit frætt at hesturin Faksi, sum var 27 ára gamal er deyður. Hann var so gamal og bleiv bara meira og meira ússaligur og at enda orkaði hann ikki at liva meira. Tað var í vár at tað hendi. Tú kanst lesa meira um Faksa við at trýsta her.
Vit hava eisini frætt at fyrradagin, 18. juli, folaði Disa3. Tað bleiv eitt myrkt ryssufyl. Tú kanst lesa meira um tað her.
2. til 6. juni 2008 var Søren Ryge í Føroyum og tók ein film upp, um tað føroyska rossið.
Endamáli við filminum er at vekja meira áhuga fyri tí føroyska rossinum og fortelja teimum, ið ikki kenna tað, um rossið.
Høvusevnið í filminum er ferðin hjá Sáru, tá hon varð flogin út til Stóru Dímun við tyrluni.
Vit vilja takka DR fyri allan stuðulin við filminum.
Filmurin varð vístur á DR1 18. juni kl. 19:00, og verður endursendur 23. juni, kl. 12:30 og 24. juni, kl. 10:00, føroyska tíð.
Tú kanst eisini síggja filmin á netinum við at trýsta her.
Nú hava vit frætt at Álvan2 hevur folað. Tað bleiv eitt reytt hestfyl, og tað varð folað einaferð mitt í mai.
Mamman og fylið ganga í Djúpadali(sum er á Sandoynni), saman við Rólvi3, sum er pápi at fylinum.
Tú kanst lesa meira um fylið og síggja fleiri myndir við at trýsta her ella fara inná "Skrásett ross".
Í morgun varð tað fyrsta føroyska fylið í 2008 folað. Tað er eitt reytt ryssufyl við stjørnu, sum er undan Brynju og Tambar.
Fylið og mamman standa hjá eigarinum Elin í Jákupstovu í Havnadali.
Trýst her um tú vilt síggja fleri myndir av fylinum.
Sjálvt um níggju ryssur vóru hjá greðingi síðsta summar, so vænta vit bara at tvær aðrar ryssur folað í ár.
Tað eru Álvan, sum stendur í Djúpadali á Sandoynni saman við Rólvur, og Disa, sum stendur í haganum í Hvalba saman við Víkingi.
Í dag hava vit frætt at ryssufylið Embla, er burturblivin.
Tað varð tann 26. desember at eigarnir, sum skuldu fara at hyggja til rossini, uppidagaðu at hon var vekk.
Hon hevur gingið í haganum í Hvalba, saman við fleiri øðrum rossum, síðani hon varð folað. Men so knappliga hendan dagin var hon har ikki meira.
Nú tá tað eru gingnir fleiri mánaðir síðani hon bleiv burtur, er ikki serliga stórur møguleiki fyri at hon kemur afturíaftur. So tað eru tíverri stórstu líkindi til, at hon er farin fyri bakka.
Hon varð knapp 6 mánaðir tá hon bleiv burtur.
Trýst her fyri at síggja fleiri myndir og upplýsingar um Emblu.
Í dag var djóralæknin og kannaði um ryssan Blanka, sum hevur staðið saman við greðinginum Ljósa, var kviðin. Har var tíverri onki fyl.
Seinast Blanka folaði var í 2003. Síðani tá hevur hon staði saman við greðingi hvørt ár, men onki fyl er komi. Vit vita ikki heilt hví hon ikki far fleiri fyl. Møguliga er tað tí hon er við at gerast gomul nú.
Vit eru nú byrjaðar uppá ein lista, yvir øllum teimum deyðu føroysku rossunum. Um tú vilt síggja hann, kanst tú trýsta her.
Tað bleiv í dag kannað, um tríggjar ryssur, Brynja, Sára og Eydna, vóru kviðnar. Brynja er kviðin, Sára er ikki og tað lat heldur ikki til, at Eydna var. Tó er tað ikki vist, at Eydna ikki er kviðin, tí at teir 2 mánaðarnir, sum skulu ganga frá, at ryssan kann vera kviðin, eru ikki liðnir, fyrr enn 6. januar. Tá fer tað at vera 8 vikur síðani, at hon og Tóki blivu skild, so tá verður hon aftur kannað.
Eisini er ein nýggj síða gjørd, sum eitur lýsing.
Sambands-síðan er nú tøk. Har kunnu tit vitjarar senda ein teldupost til okkum, ið hava síðuna.
Nýggj gestabók, so tit vitjarar, kunnu skriva tað tit hava hug til. Henda gestabókin er bert fyribyls - ein onnur er á veg, sum ongar reklamur eru í.
Tað eru nú komin fimm fyl tilsamans í summar. Trý hestfyl og tvey ryssufyl. Fyrsta hestfylið er Gráfaksi2, sum er undan Skakku og Gráfaksa1 og bleiv folað 17. mai. Annað fylið er hestfylið Brúsi2, sum er undan Álvuni2 og Rólva3 og bleiv folað 21. juni. Seinasta hestfylið, Líggjas, er undan Snarku og Gráfaksa1 og bleiv folað mitt í juni. Eina ryssufylið eitur Embla, og er undan Disu3 og Víkingi. Tað bleiv folað 5. juli. Hitt ryssufylið, sum eitur Gina2, er undan Lyngheiðu og Tambar. Tað bleiv folað 22. august.
Um tú vilt síggja fleiri myndir av øllum fylunum, kanst tú trýsta her.
Fleiri myndir av rossunum, kunnu síggjast inni á "Skrásett ross".


text:
Umhugsar tú at lata onnur koyra saman við tær, ella tú við øðrum, so hava vit funnið nøkur góð ráð til tín so koyringin fæst at rigga sum best. Tað er nevniliga rættiliga sjálvsagt, at spurningar av ymiskum slag taka seg upp millum fólk, sum dagliga, ella ofta, koyra saman.
- Tosið saman um, hvat ber til meðan koyrt verður. Roykja? Eta? Drekka? Lurta eftir útvarpi og tónleiki? Lesa bløð? Og møguliga annað…
- Fólk, sum koyra saman, mugu semjast um peningaliga partin av koyringini. Um tvey, sum bæði hava bil, skiftast um at koyra, skal so gjaldast fyri hvønn kilometur ella fyri hvønn dag, ella skal man royna at báðir partar koyra líka nógvar túrar? Royni at finna ein rímiligan kostnað. Les meira um kostnað her.
- Best er at semjast um eina fasta leið og halda seg til fastar klokkutíðir. Gott er eisini at hava tosað um, í hvønn mun, tað er í lagi at gera smáar stegðir á leiðini, t.d. fyri at fylla á bilin, keypa o.s.fr.
- Um tit eru fleiri, sum koyra við sama førara, kann vera gott at hava avtalað, hvør verður heintaður fyrst/ur og hvør næst/ur o.s.fr. Somuleiðis á heimleiðini.
- Eisini kann tað vera gott at hava eina “neyðætlan” um tað í einum tíðarskeiði (dag/dagar/vikur…) ikki ber til at koyra saman. Somuleiðis, um tað skuldi hent, at bilurin skal á verkstað ella um onkur er seinkaður….ella okkurt annað.
- Tað er sjálvandi eisini umráðandi at hava gjørt greiða avtalu um nær og hvar fólk skulu heintast – um tað ikki er við hús.
- Eisini er gott at hava avtalað, hvussu leingi bíðað verður, í so fall, at onkur er ov seinur. Tað kundi t.d. verið 2 minuttir.
- Býtið um upplýsingar um bústað, telefon nr. (heima, arbeiðið og fartelefon). Ringið og sigið frá, um ikki ber til at koyra ella koyra við ein ávísan dag.
- Eftirmeting: tá tit hava koyrt saman eina tíð, er gott at fáa eitt prát um, hvussu tað gongur við at koyra saman. Kann okkurt gerast betri ella annarleiðis?
- Tað er í lagi at siga frá, um tú heldur, at ferðin er ov lág, ov høg ella um koyringin ikki er ábyrgdarfull.
Take care out there 🙂


text:
Jónvør í starvslæru á Dímunargarði.
27. november 2014
Jónvør Olsen er í løtuni í starvslæru hjá okkum á Dímunargarði. Hon býr á Viðareiði og gongur í 10. flokki í skúlanum í Ziskatrøð í klaksvík.
Í morgin er starvslærutíðin umliðin, tá hon hevur verið herúti í tvær vikur.
Hon hevur sjálvsagt luttikið í øllum tí arbeiði, ið hoyrir árstíðini til. Serliga er tað arbeiðið við skinnum og at røkja fjósið, ið tíðin er farin við.
Jónvør hevur stóran áhuga fyri landbúnaði sum heild og umhugsar at fara á landbúnaðarskúla, tá hon er liðug í fólkaskúlanum.
Tað er so sera stuttligt, fyri okkum herúti, at fáa vitjan av so røskum og hugagóðum ungfólki. Tað eru júst hugaði ungfólk, ið skulu tryggja ein føroyskan landbúnað í føroyum framyvir.
« Aftur


text:
Orð og lag: Ókendur
Týtt: Kajfinn Hammer
1. Í Galilea við vatnið stilla
ein fremmandur gekk í sól og regn’,
sum Hann ei talaði nakar annar,
og eingin gjørdi so mikil tekn!
Niðurlag: Hin sami Jesus enn valdið hevur,
Hann frelsa kann tað, sum glatað var.
So kom og móttak Guðs stóru gávu,
Guðs kraft og frelsu tú kenna fær.
2. Hann Orðið talar til lívstroytt hjørtu,
teim blindu sjónina aftur gav!
Tey lamnu gingu, tey deyvu hoyrdu,
burtvilstum sálum Hann frelsu gav.
3. Hans kraft og almakt er ikki minkað,
enn hjørtum móðum er hvíldarhavn.
Tað finnist frelsa og lív og heilsa
og alt tær tørvar í Jesu Navn’.


text:
Happingarleiðreglur
Happingarleiðreglur
Skúlin á Fløtum
(Niðanfyri eru skjøl viðheft)
Í Skúlanum á Fløtum gera vit okkara allar besta at fáa skúlan til ein mennandi, heilsugóðan og tryggan skúla fyri øll. Skúlin á Fløtum arbeiðir virkið við at forða og steðga happing. Fyri at røkka hesum máli, hevur skúlin eina nevnd at arbeiða við málsetninginum. Lærararnir eru allir við í arbeiðinum, sjálvt um høvuðsábyrdin liggur á flokslæraranum.
Á hvørjum ári leggur skúlin ein dagførdan happingarfaldara á heimasíðuna. Í faldaranum verður m.a. upplýst um ymisk tekin, ið ein happaður næmingur møguliga hevur. Eisini verður upplýst, hvat skúlin ger í givnum førum og fyribyrgjandi at forða og steðga happing.
Niðanfyri verður lýst í trimum pørtum, hvat skúlaleiðslan, starvsfólkini og næmingarnir skulu gera, fyri at málið kann røkkast, ið er at fáa ein skúla, har øll kunnu trívast, vera seg sjálvi og lærulíkindini eru tey bestu fyri hvønn einstakan. Har vit fáa ein skúla uttan ótta. Har næmingarnir læra við góðum treysti, góðum samljóði sínámillum og í heild.
Leiðslan:
skal seta heilt greiðar karmar upp, tað skapar tryggleika fyri lærarar og næmingar
skal halda karmarnar
skal geva happingarnevndini arbeiðsumstøður
skal geva lærarunum arbeiðsumstøður
skal senda lærarar á skeið í happing
Starvsfólkini:
skulu kunna seg um happing
skulu hava næmingasamrøður
skulu hava floksfundir regluliga og eftir tørvi, alt árið
skulu samstarva við AKT-fólkini, førleikastovuna, skúlaheilsurøktarfrøðingarnar, skúlavegleiðararnar og onnur
skulu samstarva við foreldrini
skulu taka happing í størsta álvara
Næmingarnir:
skulu kenna seg tryggar til at kunna siga tað, teir hava á hjarta í næmingasamrøðunum
skulu virða reglarnar, ið floksfundirnir áseta
skulu tora at siga frá
skulu tora at steðga happing
skulu lata vera við at happa
Foreldrini:
bera so í bandi, at barn teirra er væl fyri til skúladagin, v.v. svøvni, mati, heimaarbeiði og umsorgan
í størsta mun samstarva við lærararnar
møta til tiltøk, ið eru stílað til teirra
Vit hava eisini eitt øki, ið vit eru noydd at seta høgt og tað er skúlagarðurin. Ein kanning frá fyrst í 1980´unum, ið var gjørd av Dan Ulweus í Bergen vísir, at tað hevur stóran týdning, at skúlagarðurin er í lagi. Næmingarnir, ið hava ymiskar leikur og møguleikar til spæl í garðinum, happa minni. Tey eru upptikin av øðrum enn happing. Hvussu skal garðurin vera?
Skúlagarðurin:
eigur at geva næmingunum møguleika at spæla
hava leikur
vera skipaður í ymisk øki, t.d. boltspøl fyri seg
vera so spennandi, at næmingunum dáma at fara út í fríkorterinum
garðvaktirnar skulu vera sjónligar
Tað er neyðugt, at øll, ið arbeiða innan skúlans gátt, hava fráboðanarskyldu. Um tey síggja tilburð, ið tey halda vera happing, boða tey flokslæraranum og/ella omanfyri nevndu frá.
Fráboðanarskyldan:
verður boðað frá av tí persóni, ið sær óunniliga hending
flokslærarin skal í samráð við nevndu, eftir fráboðanina, gera nakað ítøkiligt við málið
um tilburðurin snýr seg um happing, verður farið fram eftir felags ásetingum frá happingarnevnd, AKT-fólkunum, førleikastovuni og skúlaheilsufrøðinginum.
Happing í undirvísingarhøpi er eitt øki, ið verður raðfest ógvuliga frammalaga. Tað er alneyðugt at forða og steðga happing skjótast gjørligt, tí hon oyðileggur ikki einans góðar kreftir/gávur, góðan trivnað/læruhug her og nú, men kann verða til ovurhonds stóran ampa hjá tí einstaka alt lívið, verður ikki hond tikin um avbjóðingina beinanvegin.
Upplýsandi tilfar um happing
Tað finnast nógvar góðar, áhugaverdar bøkur og filmar, ið viðgera evnið. Á Skúlabókasavninum er stórt úrval av viðkomandi filmum, bókum, greinum, leikum o.ø. um evnið.
Happingarnevndin, AKT-fólkini, førleikastovan, skúlaheilsufrøðingurin o.o. eru altíð fús at stuðla, hjálpa og at geva góð ráð, um lærari, næmingur ella foreldur hava tørv á tí.
Niðanfyri eru skjøl viðheft.
Ásetingar frá Mentamálaráðnum.pdf
Happing. Næmingatankar í stavum og strikum.pdf
Happing. Skriv til starvsfólk.pdf
SPURNARKANNING- happing í Skúlanum á Fløtum.pdf


text:
Magnus Rasmussen spyr Poul Michelsen um Norðurlandaráðið
Altjóða politikkur -
Magnus Rasmussen, løgtingsmaður fyri Sambandsflokkin, hevur í dag sett Poul Michelsen, landsstýrismanni í uttanríkis- og vinnumálum, ein skrivligan fyrispurning um fullan limaskap í Norðurlandaráðnum. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvørjir fyrimuni, vansar og avbjóðingar eru við verandi limaskapi í Norðurlandaráðnum?
2. Hvat kostar limaskapur okkara í Norðurlandaráðnum um árið, alt íroknað.
3. Hvørjir fyrimuni, vansar og avbjóðingar eru við fullum limaskapi í Norðurlandaráðnum?
4. Hvat kemur fullur limaskapur at kosta føroyska samfelagnum um árið, alt íroknað?
5. Er møguleiki at fáa fullan limaskap, annaðhvørt í Norðurlandaráðnum ella Ráðharraráðnum, uttan at hava fullan limaskap í báðum?
Í viðmerkingunum til skrivliga fyrispurningin sigur Magnus Rasmussen, løgtingsmaður, at hann er væl vitandi um, at allir flokkar á Tingi hava samtykt, at Føroyar søkja um fullan limaskap í Norðurlandaráðnum.
Norðurlandaráðið kann býtast í tveir partar. Í sjálvum Norðurlandaráðnum eru tinglimir úr Norðurlondum, og í Ráðharraráðnum eru ráðharrar/landsstýrismenn úr Norðurlondum. Í roynd og veru er Ráðharraráðið ikki eitt ráð, men tað virkar sum sjálvstøðugar eindir fyri hvørt málsøki sær.
Tá talan er um trupulleikar, ið standast av, at Føroyar ikki hava fullan limaskap í Norðurlandaráðnum, so er tað serliga í Ráðharraráðnum, at tað ger seg galdandi. Í tí parlamentariska partinum merkja føroysku umboðini als ikki, at Føroyar ikki hava fullan limaskap. Tey hava fullan talurætt, atkvøðurætt og kunnu verða vald í allar sessir í ráðnum.
At enda sigur Magnus Rasmussen, løgtingsmaður, í sínum viðmerkingum, at í Ráðharraráðnum er øðrvísi. Har sleppa føroysku umboðini als ikki við á nakrar av týðandi fundunum. Tí verður millum annað spurt, um tað er ein møguleiki at fáa fullan limaskap bara í Norðurlandaráðnum og ikki í Ráðharraráðnum, ella øvugt.
Tað, sum ikki hevur verið so nógv røtt um er, hvørjir fyrimunir, vansar og avbjóðingar ein fullur limaskapur vil geva føroyska samfelagnum. Eisini verður áhugavert at fáa nærri at vita, hvørjir fyrimunir, vansar og avbjóðingar vit hava við verandi limaskapi í Norðurlandaráðnum.
Fyri at fáa lýst málið um støðu okkara í Norðurlandaráðnum í dag, og við atliti at ynski hjá einum samdum Løgtingi, verða hesir spurningar settir landsstýrismanninum í Uttanríkis- og vinnumálum.
Sambandsflokkurin
RN


text:
Hóskvøldið tann 23. novembur 2017 skipar MFS fyri tiltakinum “Enter Føroyar” á Norðuratlantsbryggjuni. Navnið á tiltakinum er hugsað sum eitt aftursvar ímóti hugtakinum “Exit Føroyar”, sum tók seg upp fyri nøkrum árum síðan. Tá var trupulleikin, at fólk fluttu av landinum og ikki komu aftur. Hendan gongdin sær út til at vera vend nú, og nú letur tað til at vera gravgangur eftir bústøðum og størvum í Føroyum - serliga í høvuðsstaðarøkinum.
Í tí sambandi fara vit at viðgerða nakrar av teimum bústaðartrupulleikunum, sum javnan stinga seg upp, tá ið føroyskir útisetar velja at flyta heim.
Orstýrari hetta kvøldið er Anna Poulsen, og tiltakið verður skipað í tvær hálvir. Í fyrstu hálvu kemur Annika Due Jacobsen at greiða frá síni uppliving av at flyta heim - eitt nú hvørjar bústaðartrupulleikar hon rendi seg í. Eftir hetta kemur Annika Olsen, borgarstjóri í Tórshavnar Kommunu at greiða frá, hvørjar ætlanir kommunan hevur fyri at lofta hesum trupulleikanum.
Síðan kemur eitt umboð frá Sjálvognarfelagnum Kirkjubøvegur at greiða frá teirra verkætlan við alternativum bústaðarmøguleikum. Eftir hetta kemur Elin Hentze, ið m.a. er talsfólk fyri áhugafelagið "Búgva" og sum er sera aktiv í kjakinum um fjølbroyttari bústaðarmøguleikar í Føroyum og trupulleikar í hesum sambandi.
Eftir steðgin verður pallborð, har luttakararnir fyrst fáa 3 minuttir hvør at greiða frá sínum sjónarmiðum og síðan verður kjak.
Luttakararnir á pallborðinum hetta kvøldið eru: Annika Olsen, borgarstjóri í Tórshavnar Kommunu, Kristina Háfoss, Fíggjarmálaráðharri, Hergeir Eldevig fyri Sjálvognarfelagið Kirkjubøvegur og Elin Hentze.
Aftaná sum undir pallborðsfundinum verður høvið hjá áhoyrarum at seta spurningar.
Tiltakið er ókeypis, og øll eru hjartaliga vælkomin.
Skrá:
19.30: Dyrnar lata upp
20.00: MFS bjóðar vælkomin
20.05: Annika Due Jacobsen heldur framløgu
20.15: Annika Olsen heldur framløgu
20.25: Steðgur
20.35: Hergeir Eldevig frá Sjálvognarfelagnum Kirkjubøvegur heldur framløgu
20.45: Elin Hentze heldur framløgu
20.55: Steðgur
21.05: Pallborð
22.00: Tiltakið liðugt
Vit takka Atlantic Airways og Sprotanum fyri stuðul til tiltakið.
Leinkja til tiltakið: https://www.facebook.com/events/149648152451863/
Enter Føroyar
Hóskvøldið tann 23. novembur 2017 skipar MFS fyri tiltakinum “Enter Føroyar” á Norðuratlantsbryggjuni. Navnið á tiltakinum er hugsað sum eitt aftursvar ímóti hugtakinum “Exit Føroyar”, sum tók seg upp fyri nøkrum árum síðan. Tá var trupulleikin, at fólk fluttu av landinum og ikki komu aftur. Hendan gongdin sær út til at vera vend nú, og nú letur tað til at vera gravgangur eftir bústøðum og størvum í Føroyum - serliga í høvuðsstaðarøkinum.


text:
Treytin fyri at fáa eitt Dankort er, at tú ert 18 ár og hevur kontu í Eik.
Tá tú bíleggur Dankort, verður tú kreditmettur, og ert tú egnaður, verður kortið bílagt.
Tú kanst nýta kortið í føroyskum, donskum og grønlendskum sjálvtøkum, handlum og matstovum.
Í sjálvtøkunum hjá peningastovnum, sum hava SDC sum KT-veitara, kanst tú taka út í mesta lagi 5.000 kr. um dagin. Nýtir tú aðrar sjálvtøkur, kanst tú taka út í mesta lagi 2.000 kr. um dagin.
Størri upphæddir kunnu takast út við kassan í deildum hjá Eik.
Les um brúkarareglur fyri Dankort.
Les nýggjar brúkarareglur fyri Dankort, sum eru galdandi frá 9. juni 2016.
Kostnaður
Dankortið er ókeypis at stovna, tó rindar tú eitt ómaksgjald, tá tú tekur pening út í sjálvtøkum. Kortnýtsla í handlum, á matstovum o.l. er ókeypis.
Sí kostnaðin fyri Dankort.
Sí yvirlit yvir gjaldoyrakursir, sum verða nýttir at umrokna við, tá tú rindar við korti í fremmandum gjaldoyra.
Tosa við kundaráðgevan um, hvør besta kortloysnin er til tín.


text:
Soleiðis gert tú títt kort virkið
Títt kundanummar er virkjanarnummar. Fyri at virkja kortið skalt tú brúka null og síðan fýra tey síðstu tølini í tínum kundanummari sum virkjanarnummar, tvs. tilsamans fimm tøl.
Soleiðis gert tú kortið virkið:
1. Finn títt kundanummar fram í Netbankanum. Á síðuni Kontuyvirlit stendur kundanummar í einum kassa ovast til høgru undir yvirskriftini "Kundanummar hjá avtalueigara".
Fært tú kontuavrit sendandi við posti, stendur kundanummarið á kontuavritum.
2. Ring til PBS kortvirkjan á telefonnummar +45 44 89 73 50
3. Trýst kortnummarið við 16 tølum, sum stendur á forsíðuni á kortinum og enda við #
4. Trýst virkjanarnummarið, sum er 0 + fýra tey seinastu tølini í tínum kundanummari (sí pkt. 1) og enda við #
Eftir hetta fært tú boðini: "Kortet er nu aktiveret".


text:
Tað er alt, sum bendir á, at hósdagurin 17.12.09 var dagurin, har skúlin var stongdur med alla, tí frá fyrsta skúladegi í 2010 fara tey bæði einastu skúlabørnini - systkini, Ebba Marianna og Ólavur út á Oyrarbakka at ganga í skúla. (Tann triði næmingurin, Jóhan Sofus Glyvradal, av Eiði, hevur bara gingið í skúla her í eitt styttri skifti).
Jan, Ólavur, Jóhan Sofus, Eiði, og Ebba Marianna
Samstarvsavtala er gjørd við skúlan á Oyrarbakka fyri ta tíðina, ið eftir er av hesum skúlaárinum, og riggar samstarvið (sum tað uttan iva fer at gera), so verður hetta ein varandi loysn, og Gjáar skúli verður niðurlagdur. Sjálvsagt kennist tað sum eitt bakkast fyri bygdina at missa skúlan, men hinvegin má bara viðurkennast, at í hesum máli hava veruleiki, vit og skil rátt - og ikki kenslur. Sjálvt um børnini fara úr einum góðum skúla - við góðum lærara - so fáa tey bara gott av at koma saman við øðrum javnaldrum undir nýggjum/broyttum umstøðum og øðrvísi avbjóðingum. Jan Thomsen hevur tey seinastu 10-12 árini árini verið lærari her, og er hann tann 14. lærarin, síðani skúlin var bygdur, og hóast ilt er at spáa, so skulu stórar broytingar til, um hann ikki gerst tann seinasti lærarin í bygdini. Tað hægsta barnatalið var undir krígnum - 56 børn, men miðskeiðis í 1990unum var einki skúlabarn, og nú tey seinastu árini hevur skúlin bara ant.
Skúlin er bygdur í 1883 og er laðaður upp av gróti, ið er brotið upp Úti undir Støðuni á Niðara Nasa og slabbað oman á sletu. Nógv tað mesta grótið er undan Støðuni, men teir myrku (mestsum svørtu) steinarnir, ið síggjast ímillum, eru undan Ólastovuheygnum, har ið seinni vatnbrunnur var gjørdur. Hyggur tú nærri eftir laðingini, so leggur tú til merkis, at grótið á norðsíðuni og á niðara enda er so ómetaliga nógv slitið av veðri, meðan einki sæst til nakað slit á suðursíðuni og heimara enda. Tað er neyvan nakar ivi um, at tað er høgættin við sínum sjóroki og kavaroki, ið eigur hesi sporini. Men einki spor ella slit sæst á teimum myrku steinunum undan Ólastovheygnum, teir hava staðið seg avbera væl ímóti høgættini, tí teir eru úr einum nógv sterkari tilfari - átøkt blágrýti. Fert tú ein túr oman á Bakka, ger so eitt legg rundan um skúlan, tí her sært tú eina sjón, ið talar fyri seg.
Árið 1883 hevur verið eitt serstakt og gott ár fyri bygdina, ið bæði fekk nýggjan skúla og nýggjan handil, tí júst hetta árið kom eisini Debusar handil. Nú eru bæði skúlin og handilin stongdir, og sjálvt um vit í dag ikki duga at síggja, nær (ella um) lív kemur aftur í hesar báðar, so hava vit væl saktans loyvi at liva í teirri vón, at enn liggja ótroddar leiðir fyri framman.
Kategori: Gjáartíðindi
Fleiri myndir: myndasavn - desember 2009.


text:
Søgan í stuttum
2016: Leinging av atløgupieri suður og norð á Krambatanga
2016: Viðareiðistunnilin letur upp
2016: Virknis- og Umlættingardepil á Sandi verður tikin í nýtslu
2016: Landsverk leigar asfaltverkið á Sundi og gerst sostatt einasti asfaltframleiðari og niðurleggur samstundis virksemið við asfaltútlegging
2016: Sambýli í Runavík tikið í nýtslu
2015: Vardir bústaðir við Mylnutún í Klaksvík
2014: Depil í Runavík til børn og ung við fjølbreki
2014: Húsaskoðan sett á stovn
2014: Sambýli í Havn til sálarsjúk
2014: Miðnámsskúlin í Suðuroy liðugt umvældur
2013: Nýggi Leirvíkarvegurin liðugur
2013: Brúgvin um Streymin 40 ár
2013: Vegurin móti Norðoyri liðugur
2012: Ítróttarhøllin í Sandoy
2012: Nýggi Rituvíkarvegurin liðugur
2012: Havnin í Skúvoy liðugt umvæld
2012: Rakstrarhallir á Gróðurstøðini í Hoydølum
2011: Stjóraskifti: Ewald Kjølbro tekur við sum stjóri
2010: Stjóraskifti: Ewald Kjølbro verður settur sum virkandi stjóri
2010: Stjóraskifti: Oyvindur Brimnes fer frá. Rúni Joensen, aðalstjóri í IMR, er fyribilsstjóri
2009: Miðnámsskúlin í Hovi tikin í nýtslu
2009: Fiskivinnuskúlin í Vestmanna liðugur
2007: Hovstunnilin letur upp
2006: Gásadalstunnilin letur upp
2006: Norðoyatunnilin letur upp
2005: Ferjulegan á Syðradali, Kallsoy, tikin í nýtslu
2004: Samferðsluhavnin í Suðuroy tikin alment í nýtslu
2004: Landsverkfrøðingurin broytir navn til Landsverk
2003: Av gegnisávum flytir Brunaumsjónin frá Landsverki til Fiskimálaráðið
2002: Vágatunnilin letur upp
2001: Byggiumsitingarnar í Tinganesi og Heilsumálaráðnum flyta til LV
2000: Stjóraskifti: Hans Biskopstø fer frá – Oyvindur Brimnes tekur við
2000: Byrjað verður upp á Vágatunnilin
1999: P/F Vágatunnilin stovnað
1999: Hans Biskopstø kemur til sum stjóri á Landsverkfrøðingsstovninum
1998: Henning Jacobsen fer frá. Starvið sum landsverkfrøðingur verður niðurlagt
1997: Sumbiartunnilin letur upp
1992: Ferjulegan við Gomlurætt verður tikin í nýtslu
1992: Kollfjarðartunnilin letur upp
1989: Byrjað verður upp á Vágatunnilin, men orsakað av fíggjarkreppuni steðgar arbeiðið skjótt aftur
1988: Kunoyartunnilin letur upp
1988: Landsverkfrøðingsskifti: Mikkjal Helmsdal fer frá – Henning Jacobsen tekur við
1988: Átta ára ætlan fyri smærri og størri havnir
1986: Byrgingin um Haraldssund tikin alment í nýtslu
1985: Leirvíkartunnilin letur upp
1985: Teymur (stuttur tunnil) í Djúpadal tikin alment í nýtslu
1985: Trøllanestunnilin tikin alment í nýtslu
1980: Mikladalstunnilin tikin alment í nýtslu
1980: Ritudalstunnilin tikin alment í nýtslu
1979: Villingardalstunnilin tikin alment í nýtslu
1977: Leynatunnilin tikin alment í nýtslu
1976: Norðskálatunnilin letur upp
1974: Eftir 1974 verða størri og smærri ábøtur framdar í flest øllum havnaløgum
1974: Byrgingin um Hvannasund tikin alment í nýtslu
1973: Brúgvin um Streymin tikin alment í nýtslu
1972: Landsvegalógin kemur í gildi. Hon staðfestir, at landið ger og heldur landsvegirnar, og at Landsverkfrøðingurin er vegamyndugleiki landsins
1969: Sandvíkartunnilin tikin alment í nýtslu
1967: Hvannasundstunnilin tikin alment í nýtslu
1965: Árnafjarðartunnilin tikin alment í nýtslu
1964: Fyrsti asfaltvegurin liðugur
1964: Landsverk yvirtekur viðlíkahaldið av millumbygdavegum
1963: Fyrsti tunnilin í Føroyum, Hvalbiartunnilin, tikin alment í nýtslu
60’árunum: Samfelagið broytist spakuliga til eitt nútímans samfelag. Tvíbreytaðir vegir verða gjørdir
50’árunum: Langtíðarætlan gjørd fyri alt tað fysiska infrakervið
1954-55: Politiska kósin sett í sambandi við veganetið í Føroyum. Vegasamband ynskist til hvørja bygd
1948: 1. apríl 1948 verður Mikkjal Helmsdal settur sum landsverkfrøðingur
1938: Harry Fonsdal settur sum løgtingsverkfrøðingur í Føroyum
1916: Vegurin millum Skopun og Sand er fyrsti millumbygdavegur í Føroyum
1913: Stuðul til sjey havnabyggingar
1912: Amtsverkfrøðingur settur sum telefonverksstjóri og umsitaria av vega- og havnamálum
1907: Sanatoriivegurin í Hoydølum er fyrsti koyrivegur í Føroyum
1906/08: Palle Bruun frá danska Vandbygningsvæsenet kannar møguleikar fyri havnagerð í Føroyum
1903: Hans Horn frá norsku vegafyrisitingini ger fyrstu vega- og kostnaðarætlan fyri Føroyar. Endamálið er at útvega avbyrgdum bygdum samband og sambinda týdningarmikil pláss í somu oyggj
1900: Tørvurin á samskiftisøkinum veksur (telefonsamband innanoyggja, telegrafsamband við útheimin, vegir, havnir og el-veitingar ynskjast)
1896: Samanlagt 96 km av 5-fóta vegum í Føroyum
1836: Landavegurin er fyrsti uttanbíggjarvegur í Føroyum


text:
Sterkan lista E í Tórshavnar býráð
Valstríðið er farið at halla, og avgerðin um, hvørji 13 umboð skulu stýra kommununi næstu fýra árini, fellur í morgun.
Farnu fýra árini er stýringin farin av lagi. Eitt breitt samstarv varð fingið í lag, sum ikki riggaði eftir ætlan, og tilvildin fór at gera um seg.
Høvuðsatvoldin var uttan iva, at ein flokkur hevði meiriluta einsamallur og tí í roynd og veru kundi fara fram, sum hann vildi.
Ógvuliga óheppið hevði verið fyri kommununa, um hetta gjørdist lagið eisini næstu fýra árini, tí eitt einflokkastýri er eitt ov maktfullkomið stýri.
Áheitan!
Vit á lista E heita tí á veljararnar í Tórshavnar kommunu um at geva okkum so dyggan stuðul sum gjørligt á valinum í morgin.
Vit hava talað at tilvildini, sum hevði við sær, at skúlar í heilum vórðu útsettir, og at bygningar vórðu keyptir og umvældir uttan mál og mið.
Vit hava víst á, hvussu fólkið eigur at verða sett fyrst, og hvussu vit ætla at játta meiri pengar til eldraøkið og dagstovnaøkið.
Vit hava sett dagskránna í valstríðnum, tí tá okkara valskrá var komin, fóru øll at tosa um eldraøkið, dagstovnar og bústaðarmarknaðin.
Vit hava greitt orðað mál á øllum økjum, og vit fara í samgongusamráðingar at fremja málini í somu løtu, vit hava fingið tín stuðul.
Setir tú ein sterkan lista E í Tórshavnar býráð, ætla vit at liva upp til álitið og tryggja, at tín atkvøða fær sum mest av ávirkan.
Lista E fremst í Tórshavnar býráð – so fólkið kann verða sett fyrst!
Jógvan Arge, varaborgarstjóri úr Tjóðveldi


text:
Havi hug at trýsta á pausu-knøttin. Tað tykist sum vit – samfelagið – bert skunda okkum og ikki geva okkum stundir at steðga á og geva tí vakra og góða rundan um okkum gætur. Anda frísku luftina niður í seg, steðga á og stinga fingurin niður í jørðina og spyrja – er tað nú so galið?
Tað er og hevur verið trúttað niður í okkum, at føroysku børnini duga ov illa hetta og hatta. Standurin er so ræðuligur, at tiltøk mugu setast í verk móti hesum og hasum, alt meðan støðugt meira verður kravt av okkara børnum og teirra stakkals foreldrum, ið næstan ikki megna at fylgja við. Ráð um alt millum himmal og jørð, um hvussu tú ikki skalt, um hvat tú skalt og so tað sosiala trýstið um at skula vera við í øllum teimum tilboðunum, børnini fáa boðið. Námsfrøðingar og lærarar vera send á skeið og eftirútbúgvingar fyri at gerast betur før fyri at standa seg í modernaða heiminum, og avbjóðingarnar bara vaksa. Alt við tí úrslitið at fleiri og fleiri børn, foreldur og starvsfólk kenna seg ikki at røkka.
Um hugt verður eftir talinum av fólki við hægri útbúgving, so tykjast tað verða støðugt fleiri, sum hava eina útbúgving. So spurningurin er, um áhaldandi søgan um, at føroyingar eru aftanfyri í mun til okkara grannalond, er ein sonn søga ella ikki. Stendur nú so illa til, at vit í heilum skulu kroysta alsamt meira niður í børnini?
Eitt er, at vanliga fatanin er, at føroyingar klára seg væl, bæði tá teir eru á hægri lærustovnum, og tá arbeiðsmegi er eftirspurd úti í heimi. Hetta í sær sjálvum átti at sagt, at støðan ikki er heilt so hættislig fyri øll í føroysku útbúgvingarskipanini. Tey flestu hava tað helst gott. Við hesum sigi eg als ikki, at vit røkka øllum.
Orsøkin til at eg skrivið hetta er, at tað tykist vera ein ráðandi hugburður, at børn og ung fáa ov lítið burturúr okkara útbúgvingarskipan, og at tað tí mugu fleiri evni og fleiri tímar til. Hetta er helst ikki eitt serføroyskt rák, men eisini eitt rák, sum er í flestu londunum í heiminum.
Í Onglandi mælir ein fyrrverandi ráðgevi hjá konservativu stjórnini til at lækka skúlaaldurin niður í tvey ár. Í Noregi hevur eitt kjak nú verið um tvungnan barnagarð til tey fýra-finn ára gomlu – har fara tey í skúola, tá tey eru seks ár. Og í Danmark eru tey í gongd við heildagsskúla, har tey yngstu børnini ganga í skúla í 30 tímar um vikuna, tey elstu í 35 og onkur eitt sindur meira, havi eg skilt.
Flest allir granskarar eru samdir um, at gongdin í skúlahøpi ikki er heilt tann rætta. Tó ber ikki til at siga tað beinleiðis um Føroyar, tí vit hava onga serliga gransking á økinum.
Børnini hava tørv á nøkrum av teimum umstøðunum, ið tey høvdu, áðrenn alt bleiv so professionelt ella nútímansgjørt. Tað vil siga áðrenn skúlar, stovnar og frítíðarítriv fyltu allan dagin hjá børnunum.
Vit eru farin at hava stóran tørv á spæliplássum, tí vit hava gloymt ella geva ikki rúm fyri at ganga og spæla í náttúruni. Óslætt lendi er eitt næstan ókent fyribrygdi, alt er lagt undir betong ella asfalt.
Bara hetta er ein forðing fyri læringini hjá børnunum, tí í einum kroppi, ið ikki er í javnvág ella rørir seg nóg mikið, har hevur heilin verri við at hugsavna seg og læra.
Loysnin er ikki at lækka skúlaaldurin við forskúlum, ella meira serundirvísing, ella at seta skjól fyri børnini, so tey ikki verða órógvað av øðrum, ella geva teimum oyravernd, so tey ikki hoyra hini børnini – ella kanska geva teimum tablettir, ið minka um órógvina í kroppinum.
Nei loysnin er heldur at fara í hagan ella í fjøruna.
Føstulávint er í hondum, og bara har ber til at síggja, hvussu ávirkanin á skapanarhugin ella hugflogið er vorðið. Meðan tað fyrr vóru alskyns grýlur, ið gingu og mólu millum húsini, síggast nú bert ein røð av spidermonnum og disneyprinsessum.
Tá slíkt fremmant hevur so stóra ávirkan á hugflogið hjá børnunum, hvussu man tað so ikki ávirka alt annað?
Vit hava eftirhondini fleiri føroyskar barnabøkur, men tykjast ikki at hava tikið hædd fyri, at bøkur í papírsformi ikki eru so áhugaverdar sum telduskíggjarnir og tann digitali heimurin. Sjálvt um barnasjónvarpið er økt til næstan ein tíma um dagin frá ongum í 1980-árunum, stendur tað slett ikki mát við floymin av útlenskum tilfarið. Føroyska tilfarið er fyri tað mesta gamlar endursendingar, ið kanska fanga ein brotpart av børnunum í einum stuttum tíðarbili í lívið teirra. Føroyskt barnatilfar til teldur og teldlar er mær vitandi ikki til. So kanska skuldu politikararnir við lóg stuðla menningini av føroyskum barnatilfari til slík tól, í staðin fyri at lóggeva um ABC.
Stóru barnabólkarnir, har børn høvdu møguleika at læra av hvørjum øðrum, eru stórt sæð burtur. Vit hava skipanir, við smølum aldursbólkum, og harvið avmarka vit møguleikarnar hjá teimum yngru at læra av teimum eldru, samstundis sum tey eldru missa møguleikan at læra av at skula hjálpa teimum yngru.
Rákið og lógarverkið sigur, at vit, sum fáast við børn og ung, skulu vera rúmligari og meira inkluderandi, meðan vit í støðugt størri mun skipa tilboð, ið eru meira eksluderandi og einstáttað soleiðis, at vit bert røkka teimum fáu. Og síðani standa vit og undrast, nú alsamt fleiri kenna seg slept upp á fjall.
Vit vita, at nærverandi vaksin eru lykilin til góð læruumhvørvi, tað sigur seg sjálvt, umframt at fleiri granskarar eru farnir at leggja til merkis, at tann góði námsfrøðingurin ella lærarin er tann, ið megnar at skapa góðar og sterkar relasjónir til barnið.
Men sum er skipa vit umhvørvið soleiðis, at tey vaksnu ikki hava stundir at síggja børnini, tí tey skulu renna runt og loysa alskyns uppgávur fyri at skjalprógva og tryggja, at málini, ið lógarverkið ella námsætlanirnar áseta, eru rokkin.
Vit hava gloymt barnið í rokinum og hugsa meira og meira um námsætlanina og um at prógva, at vit hava gjøgnumført tað, sum vit skuldu - so kann onkur annar hava skyldina av, at barnið møguliga ikki lærdi tað, sum vit halda at barnið skuldi lært.
Eg haldi, at vit eiga at steðga á og endurskoða og umskipa okkara ”lærustovnar” soleiðis, at vit kunnu gera skipanir, ið gagna børnunum og harvið samfelagnum. Hetta eigur at vera okkara fremsta mál.
Vit kunnu renna skjótari og seta okkum alsamt bjartari mál, men so leingi vit ikki taka støði í barninum og tørvinum, ið tað hevur, so gera vit helst meira skaða enn gagn.


text:
Ein stýrisbólkur stýrir og hevur eftirlit við FarGen-verkætlanini. Stýrisbólkurin skal tryggja, at virksemið hjá FarGen fylgir føroyskari lóggávu, at virksemið fer fram á høgum fakligum stigi, og at støða verður tikin til etiskar spurningar.
Stýrisbólkurin skal harumframt tryggja, at verkætlanin er rótfest í føroyska granskingarumhvørvinum, so Føroyar fáa mest møguligan ágóða úr verkætlanini.
Í stýrisbólkinum sita:
Turid Arge, forkvinna, aðalstjóri í Heilsu- og innlendismálaráðnum
Rógvi Reinert, aðalstjóri í Fiskimálaráðnum
Herálvur Joensen, aðalstjóri í Uttanríkis- og vinnumálaráðnum
Poul Geert Hansen, aðalstjóri í Mentamálaráðnum
Jákup N. Olsen, formaður í Krabbameinsfelagnum og í Sjúklingaráðnum
Marjus Dam, kommunulækni og serfrøðingur í fólkaheilsu


text:
Sverri Egholm
09.06.2017 - 22:43
Annika Olsen, borgarstjóri í Tórshavnar kommunu sendir í kvøld samhugaheilsan til suðuroyingar, nú stóra virkið hjá Varðanum Pelagic og samstundis eittt stórt arbeiðspláss í oynni varð rakt av ógvusligum eldi í dag.
Heilsanin er soljóðandi:
Í dag hava vit samhuga og syrgja við teimum, sum eru rakt av sorgarleikinum á Tvøroyri.
Vanlukkan hevur rakt allar Føroyar. Tó er gleðiligt at síggja, at allir føroyingar hava staðið saman og veitt hjálp til tilbúgvingina á staðnum, m.a. skip, útgerð, sløkkiliðsbilar og fólk.
Vit standa saman, tá vanlukkan rakar. Vit vóna at virkið skjótt verður reist aftur til gagns fyri allar Føroyar.
Vit eru til eina og hvørja tíð tilreiðar at hjálpa.
Annika Olsen
borgarstjóri í Tórshavnar kommunu